<p>ইরানকে লক্ষ্য করে&nbsp;আগেরবারের চেয়ে আরো কঠোর সামরিক অভিযানের হুঁশিয়ারি&nbsp;দিয়েছেন মার্কিন&nbsp;প্রেসিডেন্ট ডোনাল্ড ট্রাম্প।</p>

<p>বুধবার (২৮ জানুয়ারি) সামাজিক যোগাযোগমাধ্যম ট্রুথ সোশ্যালে ট্রাম্প জানিয়েছেন, ইরান হামলা ঠেকাতে চাইলে তাদের সঙ্গে চুক্তি করতে হবে এবং ইরান কোনো ধরনের পারমাণবিক অস্ত্র তৈরি করতে পারবে না।</p>

<p>যুক্তরাষ্ট্র গত বছরের জুনে ইরান ও ইসরাইলের যুদ্ধ চলাকালীন সময়ে ইরানের পারমাণবিক স্থাপনা লক্ষ্য করে বিমান হামলা চালিয়েছিল।</p>

<p>ওই হামলার চেয়ে আরও বড় হামলার হুমকি দিয়ে ট্রাম্প লিখেছেন, &lsquo;বিশাল এক যুদ্ধজাহাজের বহর ইরানের দিকে এগিয়ে যাচ্ছে। প্রচণ্ড শক্তি আর নির্দিষ্ট লক্ষ্য নিয়ে এটি বেশ দ্রুতগতিতে এগোচ্ছে। এর আগে ভেনেজুয়েলায় যে বাহিনী পাঠানো হয়েছিল, বিশাল রণতরি&nbsp;&lsquo;আব্রাহাম লিংকন&rsquo;-এর নেতৃত্বে থাকা এই বহরটি তার চেয়েও বড়। তারা যেকোনো সময় অভিযানে যাওয়ার জন্য প্রস্তুত। আর প্রয়োজন পড়লে অনেক দ্রুত এবং ভয়াবহ হামলা চালাতেও তারা পিছপা হবে না।&rsquo;</p>

<p>মার্কিন প্রেসিডেন্ট বলেন, &lsquo;আমি আশা করছি, ইরান দ্রুত আলোচনার টেবিলে আসবে এবং একটি সঠিক চুক্তিতে রাজি হবে। স্পষ্ট কথা হলো&mdash;কোনো পরমাণু অস্ত্র রাখা যাবে না। এই চুক্তি সবার জন্যই ভালো হবে। সময় কিন্তু শেষ হয়ে আসছে, হাতে একদমই সময় নেই!&rsquo;</p>

<p>তিনি আরও বলেন, &lsquo;আমি ইরানকে আগেও বলেছি, একটা সমাধানে আসুন। তারা শোনেনি বলেই গত জুনে &lsquo;অপারেশন মিডনাইট হ্যামার&rsquo; হয়েছিল এবং ইরানের অনেক বড় ক্ষতি হয়েছিল। পরের বার হামলা হলে এটি আরও মারাত্মক হবে! তাই আবারও তেমন পরিস্থিতি ডেকে আনবেন না।&rsquo;</p>