<p>ঢাকা-ময়মনসিংহ মহাসড়কে দাঁড়িয়ে থাকা অটোরিকশায় সংঘর্ষ; ঘটনাস্থলেই নিহত এক শ্রমিক গাজীপুরের ভবানীপুর এলাকায় ঢাকা-ময়মনসিংহ মহাসড়কে নিয়ন্ত্রণ হারানো একটি প্রাইভেট কারের ধাক্কায় আব্দুল কুদ্দুস (৩৫) নামে এক পোশাকশ্রমিক নিহত হয়েছেন।</p>

<p>মঙ্গলবার রাতে ভবানীপুরের ফকিরা গার্মেন্টসের সামনে এ দুর্ঘটনা ঘটে।</p>

<p>নিহত আব্দুল কুদ্দুস ভোলা জেলার চরফ্যাশন উপজেলার নুরুবাদ এলাকার বাসিন্দা। তিনি মির্জাপুর ইউনিয়নের বিশুইয়া কুড়িবাড়ি এলাকার এনএজেড পোশাক কারখানায় কর্মরত ছিলেন।</p>

<p>প্রত্যক্ষদর্শীদের বরাতে জানা যায়, ভবানীপুর বাজার পার হওয়ার পর প্রাইভেট কারটির চালক নিয়ন্ত্রণ হারিয়ে ফেলেন। পরে ফকিরা গার্মেন্টসের সামনে দাঁড়িয়ে থাকা একটি অটোরিকশার সঙ্গে গাড়িটির সংঘর্ষ হয়। এ সময় আব্দুল কুদ্দুস প্রাইভেট কারের নিচে পড়ে ঘটনাস্থলেই মারা যান।</p>

<p>স্থানীয় বাসিন্দা মঞ্জুর ইসলাম জানান, আব্দুল কুদ্দুস দীর্ঘদিন ধরে এলাকায় ভাড়া থেকে এনএজেড গার্মেন্টসে চাকরি করতেন। ঘটনার সময় তিনি কর্মস্থলে যাওয়ার জন্য মহাসড়কের পাশে অপেক্ষা করছিলেন।</p>

<p>সালনা হাইওয়ে থানার ভারপ্রাপ্ত কর্মকর্তা (ওসি) শাহাবুর রহমান বলেন, খবর পেয়ে পুলিশ ঘটনাস্থলে পৌঁছে মরদেহ উদ্ধার করেছে। এ ঘটনায় আইনগত পদক্ষেপ প্রক্রিয়াধীন রয়েছে।</p>