<p>ত্রয়োদশ জাতীয় সংসদ নির্বাচনে সিলেট-৫ (জকিগঞ্জ ও কানাইঘাট) আসনে বিজয় ছাড়া আর কিছুই ভাবছেন না স্বতন্ত্র প্রার্থী এবং বিএনপির বহিস্কৃত নেতা মামুনুর রশীদ মামুন। শনিবার (১০ জানুয়ারি) নিজের ফেসবুকে এক পোস্টর মাধ্যমে তিনি বিষয়টি খোলাসা করেছেন। তার এই পোস্ট নিয়ে সিলেটজুড়ে ব্যাপক আলোচনা চলছে।</p>

<p>নিজের ফেসবুক পোস্টে মামুন লিখেন-&lsquo;যাদের প্ররোচনায় আমার ৪৫ বছরের রাজনৈতিক আদর্শীক জায়গা থেকে বহিস্কার করানো হয়েছে, তারাই আবার নেতাদের পায়ে পড়ে আমার সাথে সমঝোতা করতে চাইছেন?&rsquo; &lsquo;নির্বাচনে বিজয় ছাড়া অন্য কোনো সমঝোতা নয়&rsquo;।</p>

<p>তার এই স্ট্যাটাসটিতে ২ দশমিক ৪ কে রিঅ্যাক্ট পড়েছে আবার প্রায় হাজারখানেক কমেন্টও পড়েছে। কমেন্টে অধিকাংশ ফেসবুক ব্যবহারকারীই তাকে সমর্থন জানিয়ে পাশে থাকার অঙ্গীকার করেছেন,&nbsp; উৎসাহ দিয়েছেন।</p>

<p>সিলেট জেলার ছয়টি সংসদীয় আসনে বিএনপির একমাত্র বিদ্রোহী প্রার্থী মামুনুর রশীদ মামুন। আজ শনিবার গণমাধ্যমে খবর আসে, সুনামগঞ্জ-৫ আসনে বিএনপির বিদ্রোহী প্রার্থী মিজানুর রহমান চৌধুরী দলের চেয়ারম্যান তারেক রহমানের আহ্ববানে নিজের প্রার্থীতা প্রত্যাহারের ঘোষণা দিয়েছেন।</p>

<p>মূলত এরপরই আলোচনা শুরু হয় মামুনের প্রার্থীতা নিয়ে। তিনি সিলেট-৫ জকিগঞ্জ-কানাইঘাট আসনে বিএনপির মনোনয়ন প্রত্যাশী ছিলেন। কিন্তু এ আসনে জমিয়তে উলামায়ে ইসলামের সভাপতি ও দলটির প্রার্থী মাওলানা উবাদুল্লাহ ফারুককে সমর্থন দিয়েছে বিএনপি। তবে মামুন এ সিদ্ধান্ত মেনে নিতে পারেন নি। তিনি স্বতন্ত্র হিসাবে নির্বাচনে লড়ার জন্য মনোনয়নপত্র দাখিল করেন। মনোনয়ন দাখিলের পরপরই দল তাকে বহিস্কার করে।</p>