<p>ফরিদপুরের নগরকান্দা উপজেলায় অবৈধভাবে পরিচালিত একটি কেক তৈরির কারখানায় ভ্রাম্যমাণ আদালত অভিযান চালিয়ে এক লাখ টাকা জরিমানা করেছেন।</p>

<p>বুধবার (২৯ এপ্রিল) দুপুরে উপজেলার পুরাপাড়া ইউনিয়নের বনগ্রাম বাজার এলাকায় সাইনবোর্ডবিহীন ওই কারখানায় অভিযান পরিচালনা করা হয়।</p>

<p>উপজেলা সহকারী কমিশনার ভূমি আফরোজা হক তানিয়ার নেতৃত্বে পরিচালিত এ অভিযানে কারখানাটির বিরুদ্ধে একাধিক অনিয়মের প্রমাণ পাওয়া যায়।&nbsp;</p>

<p>সংশ্লিষ্ট সূত্রে জানা গেছে, প্রতিষ্ঠানটির কোনো বৈধ লাইসেন্স ছিল না এবং লাইসেন্স ছাড়াই উৎপাদন কার্যক্রম পরিচালনা করা হচ্ছিল। এছাড়া মেয়াদোত্তীর্ণ ও ভেজাল খাদ্যদ্রব্য ব্যবহার, অনুমোদনহীন রং প্রয়োগ এবং অস্বাস্থ্যকর পরিবেশে খাদ্য প্রস্তুতের বিষয়টি অভিযানে ধরা পড়ে।</p>

<p>এসব অপরাধে কারখানাটিকে নিরাপদ খাদ্য আইন, ২০১৩ অনুযায়ী এক লাখ টাকা জরিমানা করা হয়। জরিমানার অর্থ তাৎক্ষণিকভাবে আদায় করে সরকারি কোষাগারে জমা দেওয়া হয়েছে।</p>

<p>উপজেলা সহকারী কমিশনার ভূমি আফরোজা হক তানিয়া বলেন, &ldquo;জনস্বাস্থ্য সুরক্ষায় এ ধরনের অভিযান ভবিষ্যতেও অব্যাহত থাকবে এবং খাদ্য উৎপাদনে অনিয়মের বিরুদ্ধে কঠোর ব্যবস্থা নেওয়া হবে।&rdquo;</p>