<p>মার্কিনিদের উদ্দেশ্যে লেখা এক খোলা চিঠিতি ইরানের প্রেসিডেন্ট মাসুদ পেজেশকিয়ান বলেছেন, তার দেশ সাধারণ আমেরিকানদের প্রতি কোনো বিদ্বেষ পোষণ করে না।</p>

<p>ইরানি গণমাধ্যম প্রেস টিভি বুধবার ওই খোলা চিঠিটি প্রকাশ করেছে বলে জানিয়েছে বার্তা সংস্থা রয়টার্স।</p>

<p>পেজেশকিয়ান বলেন, ইরানকে হুমকি আকারে উপস্থাপন &lsquo;ঐতিহাসিক বাস্তবতা তো বটেই বর্তমানকালের দৃশ্যমান সত্যের সঙ্গে সামঞ্জস্যপূর্ণ নয়&rsquo;।</p>

<p>তিনি আমেরিকার জনগণকে ইরানের সঙ্গে যুদ্ধের উদ্দেশ্য নিয়ে প্রশ্ন তোলার আহ্বান জানান এবং বলেন, তেহরান কখনোই আগ্রাসনের পথে যায়নি।</p>

<p>&ldquo;আধুনিক ইতিহাসে ইরান কখনোই আগ্রাসন, সম্প্রসারণবাদ, ঔপনিবেশিকতা এবং অন্য দেশ বা জনগোষ্ঠীর ওপর কর্তৃত্ব বা আধিপত্য বিস্তারের পথ বেছে নেয়নি,&rdquo; চিঠিতে এমনটাই লিখেছেন ইরানের প্রেসিডেন্ট।</p>

<p>&ldquo;অন্য কোনো দেশের প্রতি ইরানিদের কোনো বিদ্বেষ নেই, এর মধ্যে আমেরিকাও রয়েছে। ইরানকে হুমকি হিসেবে উপস্থাপন&mdash;শক্তিধরদের রাজনৈতিক ও অর্থনৈতিক বাসনার ফল।</p>

<p>&ldquo;এখানেই একটি মৌলিক প্রশ্ন ওঠে: এই যুদ্ধ আমেরিকান জনগণের ঠিক কোন স্বার্থ পূরণ করছে?&rdquo; বলেন পেজেশকিয়ান।</p>

<p>যুক্তরাষ্ট্র মূলত ইসরায়েলের হয়েই ইরানের সঙ্গে সংঘাতে নেমেছে বলেও তিনি অভিযোগ করেন।</p>

<p>&ldquo;এটা কি এমন ঘটনা নয় যে জায়নবাদী শাসকগোষ্ঠীর দ্বারা প্রভাবিত ও পরিচালিত হয়েই আমেরিকা ইসরায়েলের প্রক্সি হিসেবে এই আগ্রাসনে নেমেছে?&rdquo; জিজ্ঞাসা তার।</p>

<p>অবকাঠামোতে হামলা এবং ধারাবাহিক সামরিক পদক্ষেপে অস্থিতিশীলতা ও মানুষের দুর্ভোগ ক্রমশ বাড়বে বলেও সতর্ক করেন তিনি।</p>

<p>&ldquo;সংঘাতের পথ ধরে এগিয়ে যাওয়া এখন আগের চেয়ে আরও বেশি ব্যয়বহুল ও নিরর্থক,&rdquo; বলেন পেজেশকিয়ান।</p>