<p>দক্ষিণী অভিনেত্রী রাশমিকা মান্দানা ব্যক্তিগত অডিও ক্লিপ ফাঁস হওয়াকে কেন্দ্র করে তীব্র ক্ষোভ প্রকাশ করেছেন। সামাজিক মাধ্যমে তার একটি পুরোনো ব্যক্তিগত কথোপকথনের অডিও ছড়িয়ে পড়ার পর তিনি আইনি পদক্ষেপ নেওয়ার হুঁশিয়ারি দিয়েছেন।</p>

<p>বৃহস্পতিবার (১২ মার্চ) সামাজিক মাধ্যমে এক দীর্ঘ পোস্টে রাশমিকা তার ক্ষোভ প্রকাশ করেন। তিনি জানান, গত আট বছর ধরে একটি বিশেষ মহল তার বিরুদ্ধে অপপ্রচার চালিয়ে যাচ্ছে।</p>

<p>সম্প্রতি পুরোনো এক কথোপকথনের অডিও ক্লিপ ইন্টারনেটে ছড়িয়ে দেওয়া হয়েছে, যা ঘিরেই নতুন করে বিতর্ক তৈরি হয়েছে। ওই ক্লিপটিতে রাশমিকার সাবেক বাগদত্তা রক্ষিত শেঠির সঙ্গে সম্পর্ক বিচ্ছেদ এবং তৎকালীন বিভিন্ন জটিলতা নিয়ে আলোচনা করতে শোনা যায়।</p>

<p>রাশমিকা তার পোস্টে লেখেন, গত আট বছর ধরে তাকে নিয়ে নানা ভুয়া তথ্য ছড়ানো হচ্ছে। এমনকি তার মন্তব্য বিকৃত করে প্রচার করা হয়েছে। তিনি বলেন, &ldquo;আমি এতদিন ধৈর্য ধরে চুপ ছিলাম, কারণ একজন পাবলিক ফিগার হিসেবে সমালোচনা মেনে নিতে হয়। কিন্তু গত ২৪ ঘণ্টায় যা ঘটেছে, তা আর উপেক্ষা করা সম্ভব নয়। প্রায় আট বছর আগের একটি ব্যক্তিগত কথোপকথন আমার সম্মতি ছাড়াই রেকর্ড করা হয়েছিল, যা এখন উদ্দেশ্যমূলকভাবে ভাইরাল করা হচ্ছে।&rdquo;</p>

<p>তিনি আরও জানান, এ ঘটনা তার ব্যক্তিগত গোপনীয়তার লঙ্ঘন এবং পরিবারের জন্য অস্বস্তিকর। যারা এই অডিও ক্লিপ ছড়াচ্ছেন তারা দ্রুত এটি বন্ধ না করলে তিনি মানহানির মামলা করতে বাধ্য হবেন বলেও সতর্ক করেন।</p>

<p>উল্লেখ্য, ২০১৬ সালে &#39;কিরিক পার্টি&#39; সিনেমার সেটে রাশমিকার সঙ্গে অভিনেতা ও পরিচালক রক্ষিত শেঠির প্রেমের সম্পর্ক গড়ে ওঠে। ২০১৭ সালে তাদের বাগদান সম্পন্ন হলেও এক বছরের মাথায় সেই সম্পর্ক ভেঙে যায়। পরবর্তী সময়ে অভিনেতা জয় দেবেরাকোন্ডার সঙ্গে তার বন্ধুত্ব ও প্রেমের গুঞ্জন ছড়িয়ে পড়ে।</p>