<p>জামায়াতে ইসলামীর সহকারী সেক্রেটারি জেনারেল এবং কেন্দ্রীয় প্রচার ও মিডিয়া বিভাগের প্রধান অ্যাডভোকেট এহসানুল মাহবুব জুবায়ের বলেছেন, এবারই প্রথম ভোট সুন্দর, উৎসবমুখর ও আনন্দঘন পরিবেশে অনুষ্ঠিত হচ্ছে। দ্রুততম সময়ের মধ্যে ভোট কেন্দ্রে গিয়ে তাদের ভোটাধিকার প্রয়োগ করে সৎ ও যোগ্য নেতৃত্ব নির্বাচনে অংশগ্রহণ করার জন্য তিনি দেশবাসীকে আহ্বান জানান।</p>

<p>বৃহস্পতিবার মগবাজারে দলের কেন্দ্রীয় কার্যালয়ে সংবাদ সম্মেলনে তিনি বলেন, সারা দেশে একটি প্রাণবন্ত এবং সর্বজনীন পরিবেশ বিরাজ করছে। সব বয়স ও পেশার মানুষ ভোটে অংশগ্রহণ করছে। নির্বাচন এখন একটি উৎসবে পরিণত হয়েছে।</p>

<p>জুবায়ের জানান, সরকারের সাধারণ ছুটির ঘোষণা ভোটারদের স্বতঃস্ফূর্তভাবে ভোট কেন্দ্রে উপস্থিত হওয়ার সুযোগ দিয়েছে। মিডিয়া প্রতিবেদনের বরাত দিয়ে তিনি বলেন, সকাল সাড়ে ৭টা থেকে বিপুল সংখ্যক ভোটার পুরুষ, মহিলা ও বিশেষ করে যুবক-তরুণরা ভোট কেন্দ্রের সামনে সুন্দরভাবে সারিবদ্ধ হয়ে দাঁড়িয়েছেন।</p>

<p>তিনি বলেন, এটি একটি গুরুত্বপূর্ণ নির্বাচন। জাতীয় সংসদের ২৯৯টি আসনে ভোট হচ্ছে, অর্থাৎ ২৯৯ জন সংসদ সদস্য নির্বাচিত হবেন। ফলাফল আজ রাত বা আগামীকাল জানা যাবে। এ নির্বাচনের পাশাপাশি একটি গণভোটও অনুষ্ঠিত হচ্ছে, যা দেশের ইতিহাসে গুরুত্বপূর্ণ সংস্কারের প্রস্তাব।</p>

<p>জুবায়ের ভোটারদের গণভোটে &lsquo;হ্যাঁ&rsquo; ভোট প্রদানের আহ্বান জানিয়ে বলেন, এটি একটি কল্যাণমুখী রাষ্ট্রব্যবস্থা গঠনে গুরুত্বপূর্ণ। তিনি বলেন, &ldquo;আমরা দৃঢ় বিশ্বাস করি জনগণ জাতীয় সংসদ নির্বাচন ও গণভোট উভয়েই মহাভোটে বিজয়ী হবেন।&rdquo;</p>

<p>জুবায়ের বলেন, &ldquo;সব দিক বিবেচনা করলে দেখা যাচ্ছে, সাম্প্রতিক দুই-দেড় দশকের মধ্যে এটি সবচেয়ে উৎসবমুখর পরিবেশে ভোট প্রদান। নতুন প্রজন্ম এই অংশগ্রহণমূলক ভোটের অভিজ্ঞতা প্রথমবার পাচ্ছে। আমাদের জেনজিরা, মা ও বোনেরা সবাই বিপুলভাবে অংশগ্রহণ করছেন।&rdquo;</p>

<p>তবে তিনি অভিযোগ করেন, ভোলা. কুমিল্লা, বরগুনা ও নোয়াখালীর কিছু কেন্দ্রে নেতৃবৃন্দ ও এজেন্টদের বাধার মুখে পড়তে হচ্ছে। এ ধরনের ঘটনার বিষয়ে কেন্দ্রীয় নির্বাচন পরিচালনা কমিটি প্রশাসনের সঙ্গে যোগাযোগ করেছে।</p>

<p>জুবায়ের নির্বাচন কমিশন, আইনশৃঙ্খলা বাহিনী ও প্রশাসনকে নিরপেক্ষ ও তৎপর থাকার আহ্বান জানিয়ে বলেন, জনগণ শান্তিপূর্ণ নির্বাচন প্রত্যাশা করছে।</p>