<p>দীর্ঘ দুই দশকের অভিনয়জীবন এবং ব্যক্তিগত জীবন নিয়ে&nbsp;কথা বলেছেন জনপ্রিয় অভিনেত্রী রুনা খান। সম্প্রতি দেওয়া এক সাক্ষাৎকারে তিনি জানান, জীবনকে তিনি কোনো কঠোর নিয়ম বা চরম অবস্থান থেকে দেখেন না; বরং প্রতিটি মুহূর্তকে একটি যাত্রা হিসেবেই উপভোগ করতে চান।</p>

<p>রুনা খান বলেন, ব্যক্তি মানুষ হিসেবে তিনি কোনো বিষয়েই কট্টর নন। তার ভাষায়, জীবনের সবকিছুই আপেক্ষিক। নতুন কোনো উদ্যোগ বা পরিবর্তনকে তিনি ইতিবাচকভাবেই দেখেন। সবার পছন্দ এক রকম হবে না এটাই স্বাভাবিক। তাই সবকিছু আরও সহজভাবে নেওয়ার পক্ষপাতী তিনি।</p>

<p>নিজের কাজের ধরন প্রসঙ্গে অভিনেত্রী জানান, গত প্রায় ১৫ বছর ধরে তিনি একটি নির্দিষ্ট নিয়ম মেনেই কাজ করে যাচ্ছেন। দীর্ঘ ক্যারিয়ার হলেও কাজের সংখ্যা কম হওয়া নিয়ে তার কোনো আক্ষেপ নেই।</p>

<p>তিনি বলেন, মাসে গড়ে পাঁচ দিনের বেশি কাজ করেন না তিনি। ২০০৯ সালে বিয়ের পর সন্তানের জন্য তিন বছরের বিরতি নিয়েছিলেন। এরপর থেকে বছরে তিন থেকে চারটির বেশি কাজ তিনি করেন না।</p>

<p>প্রযুক্তির অগ্রগতি এবং কাজের প্রচার বাড়লেও নিজের অবস্থান বদলাননি রুনা খান। তার কথায়, এক দশক আগেও যেমন বছরে চার-পাঁচটি কাজ করতেন, এখনও ঠিক তেমনই করছেন। তার কাছে জীবন মানে শুধু এগিয়ে চলা, পথটা উপভোগ করা।</p>

<p>উল্লেখ্য, সাম্প্রতিক সময়ে ওটিটি প্ল্যাটফর্মে রুনা খানের অভিনয় দর্শক ও সমালোচকদের প্রশংসা কুড়িয়েছে। তবে কাজের পরিমাণ নয়, কাজের মান এবং ব্যক্তিগত শান্তিকেই বরাবরের মতো সবচেয়ে বেশি গুরুত্ব দিয়ে আসছেন এই&nbsp;অভিনেত্রী।</p>