<p>আদালত কক্ষে ভাঙচুর ও বিচার কার্যক্রমে বাধা দেওয়ার অভিযোগে বরিশাল জেলা আইনজীবী সমিতির সভাপতি সাদিকুর রহমান লিংকনকে আটক করেছে পুলিশ। বুধবার (২৫ ফেব্রুয়ারি) দুপুর সাড়ে ১২টার দিকে বরিশাল আদালত প্রাঙ্গণ থেকে তাকে আটক করা হয়। এ ঘটনাকে কেন্দ্র করে আদালত এলাকায় চরম উত্তেজনা বিরাজ করছে।</p>

<p>ঘটনার সত্যতা নিশ্চিত করে বরিশাল মেট্রোপলিটন পুলিশ কমিশনার মো. শফিকুল ইসলাম বলেন, জেলা আইনজীবী সমিতির সভাপতির বিরুদ্ধে আদালতের এজলাসে ভাঙচুর ও বিচার কার্যক্রমে বিঘ্ন ঘটানোর অভিযোগ রয়েছে। অভিযোগের ভিত্তিতে তাকে আটক করা হয়েছে। বিষয়টি তদন্ত করে আইনগত ব্যবস্থা নেওয়া হবে।</p>

<p>আটকের আগে থেকেই আদালত প্রাঙ্গণে উত্তেজনা বিরাজ করছিল। আদালত কক্ষে ভাঙচুরের ঘটনার প্রতিবাদে বিচারকরা তাৎক্ষণিকভাবে বিচার কার্যক্রম বন্ধ ঘোষণা করেন। একাধিক আদালতে শুনানি স্থগিত হয়ে যায়, ফলে বিচারপ্রার্থী ও সাধারণ মানুষ চরম ভোগান্তিতে পড়েন।</p>

<p>আদালত এলাকায় অতিরিক্ত পুলিশ মোতায়েন করা হয়েছে এবং পুরো প্রাঙ্গণ আইনশৃঙ্খলা রক্ষা বাহিনীর নিয়ন্ত্রণে নেওয়া হয়েছে।</p>

<p>সভাপতির আটককে &lsquo;অন্যায় ও উদ্দেশ্যপ্রণোদিত&rsquo; দাবি করে আইনজীবীরা আদালত চত্বরে বিক্ষোভ মিছিল করেন। তারা তাৎক্ষণিকভাবে আদালত বর্জনের ঘোষণা দেন।</p>

<p>বরিশাল জজ কোর্টের স্পেশাল পিপি হাফিজ আহমেদ বাবলু বলেন, আদালতের কার্যক্রম শুরু হওয়ার পরপরই আইনশৃঙ্খলা বাহিনী আদালতে প্রবেশ করে। এ সময় বিচারক আদালত বর্জন করেন। পরে আইনজীবী সমিতির কার্যালয়ে অভিযান চালিয়ে সভাপতি সাদিকুর রহমান লিংকনকে আটক করা হয়। আমরা এ ঘটনার প্রতিবাদে মিছিল করেছি এবং আদালত বর্জন করেছি।</p>

<p>তিনি আরও বলেন, আদালতের পরিবেশ স্বাভাবিক না হওয়া পর্যন্ত আইনজীবীরা কঠোর কর্মসূচি বিবেচনা করবেন।</p>

<p>এই ঘটনার পেছনে রয়েছে কার্যক্রম নিষিদ্ধ বরিশাল জেলা আওয়ামী লীগের সাধারণ সম্পাদক ও সাবেক এমপি তালুকদার মো. ইউনুস-এর জামিন প্রসঙ্গ।</p>

<p>গত সোমবার (২৩ ফেব্রুয়ারি) বরিশাল অতিরিক্ত মহানগর ম্যাজিস্ট্রেট আদালত-এ আত্মসমর্পণ করে জামিন পান তালুকদার ইউনুস। এ জামিন মঞ্জুরের পরপরই বিএনপিপন্থী আইনজীবীদের মধ্যে ক্ষোভ ছড়িয়ে পড়ে।</p>

<p>বরিশাল জেলা আইনজীবী সমিতির আহ্বানে মঙ্গলবার (২৪ ফেব্রুয়ারি) মহানগরের সংশ্লিষ্ট সব আদালত বর্জন করা হয়। তারা সংশ্লিষ্ট বিচারকের অপসারণ ও তালুকদার ইউনুসের জামিন বাতিলের দাবি জানান।</p>

<p>মঙ্গলবার রাতে সামাজিক যোগাযোগ মাধ্যমে ছড়িয়ে পড়া একটি ভিডিওতে দেখা যায়, কয়েকজন আইনজীবী মহানগর ম্যাজিস্ট্রেট আদালতে প্রবেশ করে হট্টগোল সৃষ্টি করেন। ভিডিওতে আদালত কক্ষে থাকা চেয়ার-টেবিল উল্টে দেওয়া, উচ্চস্বরে স্লোগান এবং বিচার কার্যক্রম বন্ধ করে দেওয়ার দৃশ্য দেখা যায়।</p>

<p>এ ঘটনায় নেতৃত্ব দেওয়ার অভিযোগ ওঠে জেলা আইনজীবী সমিতির সভাপতি সাদিকুর রহমান লিংকনের বিরুদ্ধে। অভিযোগের ভিত্তিতে আইনশৃঙ্খলা বাহিনী অভিযান চালিয়ে তাকে আটক করে।</p>

<p>টানা আদালত বর্জন ও বিচার কার্যক্রম বন্ধ থাকায় সাধারণ বিচারপ্রার্থীরা চরম ভোগান্তিতে পড়েছেন। নির্ধারিত তারিখে হাজিরা দিতে আসা আসামি, সাক্ষী ও মামলার পক্ষভুক্ত ব্যক্তিরা অনিশ্চয়তার মধ্যে দিন কাটাচ্ছেন।</p>

<p>আইনজীবী ও প্রশাসনের এই টানাপোড়েন কত দ্রুত নিরসন হবে, তা নিয়ে সংশ্লিষ্ট মহলে উদ্বেগ দেখা দিয়েছে। আদালতের স্বাভাবিক পরিবেশ ফিরিয়ে আনতে উভয় পক্ষের সংলাপ ও সমঝোতার আহ্বান জানিয়েছেন সচেতন মহল।</p>

<p>এ ঘটনায় এখনো পর্যন্ত আনুষ্ঠানিকভাবে মামলা দায়ের বা পরবর্তী আইনি পদক্ষেপের বিষয়ে বিস্তারিত জানায়নি পুলিশ। পরিস্থিতি পর্যবেক্ষণে রেখেছে প্রশাসন।</p>