<p>জুলাই সনদ ইস্যু ও গণভোটের রায়ের যথাযথ প্রতিফলন না হওয়া এবং তা অবমূল্যায়নের অভিযোগ তুলে জামায়াতে ইসলামীর আমির ডা. শফিকুর রহমানের নেতৃত্বে জাতীয় সংসদ অধিবেশন থেকে ওয়াকআউট করেছে বিরোধীদল।</p>

<p>বুধবার (১ এপ্রিল) বিকেলে সংসদ অধিবেশন চলাকালে এ ঘটনা ঘটে।</p>

<p>সংবিধান সংস্কার পরিষদের অধিবেশন আহ্বানকে কেন্দ্র করে জাতীয় সংসদে উত্তপ্ত পরিস্থিতির সৃষ্টি হয়।</p>

<p>অধিবেশনে বিরোধীদলীয় নেতা ডা. শফিকুর রহমান পয়েন্ট অফ অর্ডারে দাড়িয়ে বলেন, &lsquo;গণভোটের সংস্কার প্রস্তাব এবং পরিষদ গঠন নিয়ে সরকার ও বিরোধীদলের সমানসংখ্যক সদস্য নিয়ে একটি বিশেষ কমিটি গঠন করা উচিত।&rsquo;</p>

<p>তিনি অভিযোগ করে বলেন, &lsquo;জনগণের আকাঙ্খার প্রতিফলন ঘটাতে এবং সংকট নিরসনে এই কমিটি কার্যকর ভূমিকা রাখতে পারতো। কিন্তু সরকারের পক্ষ থেকে এ বিষয়ে কোনো স্পষ্ট সিদ্ধান্ত পাওয়া যায়নি।&rsquo;</p>

<p>জবাবে স্পিকার জানান, বিরোধীদলের প্রস্তাবটি অত্যন্ত গুরুত্বের সঙ্গে বিবেচনা করা হয়েছে। বাংলাদেশের সংসদীয় ইতিহাসে মুলতবি প্রস্তাব গৃহীত হওয়ার নজির খুব কম থাকলেও বর্তমান অধিবেশনে আলোচনার স্বার্থে তা গ্রহণ করা হয়েছে।</p>

<p>তিনি আরও বলেন, &lsquo;সংসদীয় গণতন্ত্রে আলোচনার অবারিত সুযোগ রয়েছে এবং আগামীতেও এ নিয়ে বিস্তারিত কথা বলার সুযোগ দেওয়া হবে।&rsquo;</p>

<p>তবে স্পিকারের এই আশ্বাসে সন্তুষ্ট হতে পারেনি বিরোধীদল। বিরোধীদলীয় নেতা অভিযোগ করে বলেন, &lsquo;তাদের মূল নোটিশকে ধামাচাপা দিতে অন্য একটি নোটিশ সামনে আনা হয়েছে।&rsquo;</p>

<p>তিনি একে &lsquo;জনগণের রায়ের অবমূল্যায়ন&rsquo; এবং &lsquo;সংসদীয় রীতির লঙ্ঘন&rsquo; হিসেবে অভিহিত করেন। এই অভিযোগ তুলে তিনি দলের সব সদস্য নিয়ে সংসদ থেকে ওয়াক আউট করার ঘোষণা দেন।</p>

<p>ওয়াক আউটের সময় স্পিকার বলেন, &lsquo;সংসদীয় রীতি অনুযায়ী বিরোধীদলের ওয়াক আউট করার অধিকার রয়েছে।&rsquo;</p>

<p>পরবর্তীতে স্বরাষ্ট্রমন্ত্রী তার বক্তব্যে বলেন, &lsquo;সংসদীয় সংস্কৃতিতে ওয়াক আউট একটি স্বাভাবিক বিষয়, তবে আলোচনার মাধ্যমেই সকল সমস্যার সমাধান সম্ভব। বিরোধীদলের অনুপস্থিতিতেই সংসদের পরবর্তী কার্যক্রম চলমান থাকে।&rsquo;</p>