<p>কক্সবাজারের চকরিয়ায় যাত্রীবাহী বাসের সঙ্গে মুখোমুখি সংঘর্ষে এক মোটরসাইকেল আরোহী নিহত হয়েছেন। মঙ্গলবার (২৮ এপ্রিল) সকালে চট্টগ্রাম - কক্সবাজার মহাসড়কের চকরিয়া উপজেলার হারবাং এলাকায় এ মর্মান্তিক দুর্ঘটনা ঘটে।</p>

<p>নিহত মো. মিজানুর রহমান চট্টগ্রামের দোহাজারী পৌরসভার বাসিন্দা। তিনি চন্দনাইশ এলাকায় কর্মরত &nbsp; মেডিকেল রিপ্রেজেন্টেটিভ (এমআর) ছিলেন।</p>

<p>বিষয়টি নিশ্চিত করেছেন চিরিঙ্গা হাইওয়ে থানার পরিদর্শক মো. আরিফুল আমিন।&nbsp;</p>

<p>পুলিশ বলছেন , সকালে কক্সবাজারমুখী একটি মোটরসাইকেলের সঙ্গে বিপরীত দিক থেকে আসা পূরবী পরিবহন সার্ভিসের একটি বাসের মুখোমুখি সংঘর্ষ হয়। এতে মোটরসাইকেলটি দুমড়ে-মুচড়ে যায় এবং আরোহী গুরুতর আহত হন।</p>

<p>পরে স্থানীয়রা আহত মিজানুর রহমানকে দ্রুত উদ্ধার করে চকরিয়া উপজেলা স্বাস্থ্য কমপ্লেক্সে নিয়ে গেলে কর্তব্যরত চিকিৎসক তাকে মৃত ঘোষণা করেন।</p>

<p>দুর্ঘটনার পর বাসটির চালক ঘটনাস্থল থেকে পালিয়ে যান বলে জানিয়েছে পুলিশ। খবর পেয়ে পুলিশ ঘটনাস্থল পরিদর্শন করে দুর্ঘটনাকবলিত মোটরসাইকেলটি জব্দ করেছে।</p>

<p>স্থানীয় বাসিন্দা আহমেদ জালাল উদ্দীন জানান , মহাসড়কে অতিরিক্ত গতি ও বেপরোয়া যান চলাচলের কারণে প্রায়ই এ ধরনের দুর্ঘটনা ঘটছে। সড়কে কঠোর নজরদারি ও নিয়ন্ত্রণ জোরদার করা উচিত।&nbsp;</p>

<p>চিরিঙ্গা হাইওয়ে থানার পরিদর্শক মো. আরিফুল আমিন জানান, নিহতের মরদেহ &nbsp;উপজেলা স্বাস্থ্য কমপ্লেক্সে রাখা হয়েছে। স্বজনদের আবেদনের ভিত্তিতে পরবর্তী আইনগত ব্যবস্থা নেওয়া হবে।</p>

<p><br />
&nbsp;</p>