<p>কিশোরগঞ্জের নিকলী উপজেলায় মাদকবিরোধী বিশেষ অভিযানে &lsquo;মাদকের সুন্দরী&rsquo; রওশন আরা বেগম (৫০)কে গ্রেপ্তার করেছে পুলিশ। এ সময় তার কাছ থেকে ৭৮২ পিস ইয়াবা ট্যাবলেট, নগদ অর্থ এবং মাদক ব্যবসায় ব্যবহৃত একটি মোবাইল ফোন জব্দ করা হয়।</p>

<p>বৃহস্পতিবার (৯ এপ্রিল) রাত প্রায় ১১টার দিকে উপজেলার গুরুই ইউনিয়নের নোয়াগাঁও গ্রামে এ অভিযান পরিচালনা করে নিকলী থানা পুলিশ। গ্রেপ্তার রওশন আরা ওই গ্রামের মৃত মহব্বত আলীর স্ত্রী।</p>

<p>পুলিশ জানায়, গোপন সংবাদের ভিত্তিতে নিকলী থানার অফিসার ইনচার্জ (ওসি) মাহবুবুর রহমানের নেতৃত্বে একটি বিশেষ টিম তার বসতঘরে অভিযান চালায়। এ সময় তল্লাশি করে বিপুল পরিমাণ ইয়াবা, নগদ টাকা ও একটি মোবাইল ফোন উদ্ধার করা হয়।</p>

<p>নিকলী থানার ওসি মাহবুবুর রহমান জানান, রওশন আরা বেগম দীর্ঘদিন ধরে মাদক ব্যবসার সঙ্গে জড়িত এবং এলাকায় একজন চিহ্নিত মাদক কারবারি হিসেবে পরিচিত। এর আগেও তিনি মাদকসহ গ্রেপ্তার হয়েছেন এবং তার বিরুদ্ধে বিভিন্ন থানায় একাধিক মামলা রয়েছে।</p>

<p>তিনি আরও বলেন, মাদকমুক্ত নিকলী গড়তে আমরা জিরো টলারেন্স নীতিতে কাজ করছি। মাদকের তথ্য পেলেই তাৎক্ষণিক অভিযান পরিচালনা করা হচ্ছে। শুধু খুচরা বিক্রেতা নয়, মাদকের মূল হোতাদেরও আইনের আওতায় আনা আমাদের প্রধান লক্ষ্য।</p>