<p>সিলেট থেকে বাংলাদেশ জাতীয়তাবাদী দল (বিএনপি)&rsquo;র প্রথম নির্বাচনী জনসভা শুরু হয়েছে। আজ বৃহস্পতিবার সকাল ১০টা ৫০ মিনিটে পবিত্র কোরআন তিলাওয়াতের মাধ্যমে এ সমাবেশের কার্যক্রম শুরু হয়।</p>

<p>জেলা বিএনপি&rsquo;র সভাপতি আব্দুল কাইয়ুম চৌধুরীর সভাপতিত্বে অনুষ্ঠিত এ সমাবেশে প্রধান অতিথি হিসেবে বক্তব্য দেবেন বিএনপি&rsquo;র চেয়ারম্যান তারেক রহমান। এ ছাড়া দলের কেন্দ্রীয় ও স্থানীয় নেতৃবৃন্দও সমাবেশে বক্তব্য রাখবেন।</p>

<p>সমাবেশে বিএনপি চেয়ারম্যান তারেক রহমান সিলেট ও সুনামগঞ্জ জেলার মোট ১১টি সংসদীয় আসনে দল মনোনীত ও জোট সমর্থিত প্রার্থীদের পরিচয় করিয়ে দেবেন।</p>

<p>সমাবেশস্থল সিলেট সরকারি আলিয়া মাদরাসা মাঠ ইতোমধ্যেই কানায় কানায় পূর্ণ হয়ে গেছে।&nbsp;</p>

<p>বিএনপি&rsquo;র মহাসচিব মির্জা ফখরুল ইসলাম আলমগীর সভামঞ্চে উপস্থিত রয়েছেন। সাড়ে ১১টার দিকে বিএনপি চেয়ারম্যান তারেক রহমান সমাবেশস্থলে পৌঁছানোর কথা রয়েছে।</p>

<p>এর আগে বুধবার রাত থেকেই সিলেটের বিভিন্ন উপজেলা ও পার্শ্ববর্তী জেলার নেতা-কর্মীরা আলিয়া মাদরাসা মাঠে জড়ো হতে থাকেন।&nbsp;</p>

<p>অনেককে ব্যানার ও দলীয় পতাকা হাতে মাঠের আশপাশে অবস্থান নিতে দেখা যায়।&nbsp;</p>

<p>বৃহস্পতিবার সকাল থেকে মাঠ ও সংলগ্ন সড়কগুলোতে মানুষের উপস্থিতি আরও বাড়তে থাকে। নির্ধারিত সময়ের আগেই মাঠের একটি বড় অংশ জনসমুদ্রে পরিণত হয়।</p>

<p>বেলা বাড়ার সঙ্গে সঙ্গে আলিয়া মাদরাসা মাঠ এরই মধ্যে কানায় কানায় পূর্ণ হয়ে গেছে। বিএনপি&rsquo;র নেতা-কর্মীরা ধানের শীষ আঁকা এক রঙের গেঞ্জি, দলের চেয়ারম্যান তারেক রহমানের ছবিসংবলিত গেঞ্জি, দলের ব্যানার, ফেস্টুন ও সিলেটের বিভিন্ন জেলার দলীয় নেতাদের ছবি নিয়েও সমাবেশস্থলে উপস্থিত হয়েছেন।&nbsp;</p>

<p>স্লোগানে স্লোগানে মুখরিত হয়ে উঠেছে জনসভাস্থল।&nbsp;</p>