<p>কুষ্টিয়ার দৌলতপুর উপজেলা ফিলিপ নগরে দরবারে হামলা, ভাংচুর, অগ্নিসংযোগ, লুটপাট ও দরবার প্রধান আব্দুর রহমান ওরফে শামিমকে পিটিয়ে ও কুপিয়ে হত্যার ঘটনায় থানায় মামলা দায়ের করা হয়েছে।</p>

<p>সোমবার (১৩ এপ্রিল) দিবাগত রাতে নিহতের ভাই ফজলুর রহমান বাদী হয়ে দৌলতপুর থানায় এ মামলাটি দায়ের করেন। এ সময় নিহত শামীম রেজার আরও দুই ভাই উপস্থিত ছিলেন।</p>

<p>মামলায় প্রধান আসামি করা হয়েছে জেলা ছাত্রশিবিরের সাবেক সভাপতি খাজা আহম্মেদকে। এজাহারভুক্ত অন্য আসামিরা হলেন- খেলাফত মজলিসের দৌলতপুর উপজেলা সভাপতি আসাদুজ্জামান আসাদ, স্থানীয় জামায়াত কর্মী রাজিব দফাদার মিস্ত্রি ও মাদ্রাসার শিক্ষক শিহাব। এছাড়াও অজ্ঞাত আরও ১৮০ থেকে ২০০ জনকে আসামি করা হয়েছে।</p>

<p>মামলার বাদী ফজলুর রহমান বলেন, &ldquo;পারিবারিকভাবে প্রথমে মামলা না করার সিদ্ধান্ত নেয়া হলেও নৃশংস এই ঘটনার ন্যায় বিচারের স্বার্থে সোমবার রাতে মামলা দায়ের করেছি।&rdquo;</p>

<p>ঘটনার সত্যতা নিশ্চিত করেছেন দৌলতপুর থানার ভারপ্রাপ্ত কর্মকর্তা (ওসি) আরিফুর রহমান বলেন, &ldquo;হামলার দিনের বিভিন্ন ভিডিও ফুটেজ পর্যালোচনা করে এখন পর্যন্ত ২২ থেকে ২৩ জনকে শনাক্ত করা হয়েছে। তবে মঙ্গলবার (১৪ এপ্রিল) দুপুর পর্যন্ত এ ঘটনায় কাউকে আটক করা সম্ভব হয়নি। পুলিশ ঘটনার সুষ্ঠু তদন্ত ও জড়িতদের গ্রেপ্তারে শৃঙ্খলা বাহিনী একাধিক টিম কাজ করছে।&rdquo;</p>

<p>এলাকায় পরিস্থিতি স্বাভাবিক রাখতে স্থানীয় প্রশাসন কঠোর নজরদারি বজায় রেখেছে। ঘটনার পর থেকে এখন পর্যন্ত এলাকায় বিপুল সংখ্যক পুলিশ মোতায়েন রয়েছে।</p>

<p>ধর্ম অবমাননার অভিযোগে গত শনিবার (১১ এপ্রিল) দুপুরে উপজেলার ফিলিপনগর এলাকায় দরবারে হামলা চালিয়ে ভাঙচুর, অগ্নিসংযোগ, লুটপাট ও দরবার প্রধান আব্দুর রহমান শামিমকে পিটিয়ে হত্যা করে উত্তেজিত জনতা।&nbsp;</p>