<p style="text-align: justify;">বগুড়ার যমুনা নদী বিধৌত সারিয়াকান্দি ও সোনাতলা অঞ্চলের আর্থ-সামাজিক প্রেক্ষাপট পরিবর্তন এবং জনকল্যাণে গণমাধ্যমের ভূমিকা শীর্ষক এক গুরুত্বপূর্ণ মতবিনিময় সভা অনুষ্ঠিত হয়েছে। গত সোমবার সন্ধ্যায় সারিয়াকান্দি মডেল প্রেস ক্লাব কার্যালয়ে এই সভা ও সাংবাদিকদের সম্মানে এক ইফতার মাহফিলের আয়োজন করা হয়।</p>

<p style="text-align: justify;">অনুষ্ঠানে প্রধান অতিথি হিসেবে উপস্থিত ছিলেন বিশিষ্ট সমাজসেবক ও সাবেক সেনা কর্মকর্তা কর্নেল (অব.) জগলুল আহসান। বক্তব্যে তিনি সমাজ গঠনে সাংবাদিক ও শিক্ষকদের অপরিহার্যতার কথা তুলে ধরেন। তিনি বলেন, একটি জাতির মেরুদণ্ড হলো শিক্ষক এবং সমাজের দর্পণ হলো সাংবাদিক। দুর্ভাগ্যজনকভাবে আমাদের দেশে এই দুটি শ্রেণিই সবচেয়ে বেশি অবহেলিত। তবে প্রতিকূলতা সত্ত্বেও সাংবাদিকদের আদর্শচ্যুত হওয়া যাবে না। নীতিতে অটল থেকে বস্তুনিষ্ঠ সংবাদ পরিবেশনের মাধ্যমেই সারিয়াকান্দি-সোনাতলার মতো অবহেলিত জনপদের উন্নয়ন সম্ভব।</p>

<p style="text-align: justify;">সারিয়াকান্দি মডেল প্রেস ক্লাবের সভাপতি সাহাদত জামানের সভাপতিত্বে সভায় অন্যান্যদের মধ্যে বক্তব্য রাখেন, এ্যাড. সদরুল আনাম রঞ্জু, পৌর বিএনপির সাবেক সাধারণ সম্পাদক মাহবুবুল আলম তপুল, সহ-সভাপতি মতিউর রহমান মতি, বগুড়া জেলা যুব শক্তির সভাপতি মহিদ-উল-নবী মিশু, যুগ্ম সদস্য সচিব সাজ্জাতুল মনোয়ার সজিব, উপজেলা সাইবার দলের সভাপতি জুলফিকার আলম রুনু, মডেল প্রেস ক্লাবের সাধারণ সম্পাদক জাফরুল সাদিক, সহ-সভাপতি ইমরান হোসেন রুবেল, মাইনুল হাসান মজনু, যুগ্ম সাধারণ সম্পাদক হারুনুর রশিদ প্রমুখ।</p>

<p style="text-align: justify;">মতবিনিময় সভা শেষে দেশের উত্তর জনপদের মানুষের সুখ-সমৃদ্ধি এবং উপস্থিত সকলের কল্যাণ কামনা করে বিশেষ দোয়া ও মোনাজাত করা হয়। এরপর ইফতারের মাধ্যমে অনুষ্ঠানের সফল সমাপ্তি ঘটে। বক্তারা আশা প্রকাশ করেন, এই ধরণের আয়োজনের ফলে সাংবাদিক ও সুধী সমাজের মধ্যে সেতুবন্ধন আরও সুদৃঢ় হবে।</p>

<p style="text-align: justify;">উল্লেখ্য, মডেল প্রেস ক্লাবের সাংবাদিকদের পেশাগত দক্ষতা বৃদ্ধি ও আর্থ-সামাজিক নিরাপত্তার কথা বিবেচনা করে কর্নেল (অব.) জগলুল আহসান ব্যক্তিগত তহবিল থেকে নগদ ১ লক্ষ টাকার চেক অনুদান হিসেবে প্রদান করেন।</p>