<p>কক্সবাজারে পৃথক সড়ক দুর্ঘটনায় তিনজনের প্রাণহানি হয়েছে এবং আহত হয়েছেন আরও বেশ কয়েকজন।</p>

<p>সোমবার (২৭ এপ্রিল) কক্সবাজার-টেকনাফ ও মেরিন ড্রাইভ সড়কের বিভিন্ন স্থানে এসব দুর্ঘটনা ঘটেছে।</p>

<p>জানা যায়, কক্সবাজার-টেকনাফ সড়কের কোটবাজার স্টেশন এলাকায় বেপরোয়া গতির একটি পিকআপ ভ্যানের ধাক্কায় এক নির্মাণ শ্রমিক নিহত হয়েছেন। রবিবার (২৬ এপ্রিল) দিবাগত রাতে এ দুর্ঘটনা ঘটে। দুর্ঘটনার পর পালানোর সময় পিকআপ ভ্যানটির ধাক্কায় অন্তত চারটি অটোরিকশা দুমড়েমুচড়ে যায়।</p>

<p>নিহত নির্মাণ শ্রমিকের নাম রবিউল ইসলাম (২২)। তিনি মহেশখালী উপজেলার মাতারবাড়ী ইউনিয়নের ৮ নং ওয়ার্ডের আবুল হোসাইনের ছেলে। গুরুতর আহত অবস্থায় তাকে উখিয়া উপজেলা স্বাস্থ্য কমপ্লেক্সে নেওয়া হলে কর্তব্যরত চিকিৎসক তাকে মৃত ঘোষণা করেন।</p>

<p>এদিকে, সোমবার (২৭ এপ্রিল) বিকেলে কক্সবাজার-টেকনাফ সড়কের রামুর খুনিয়াপালং তুলাবাগান এলাকায় যাত্রীবাহী একটি সিএনজি টেকনাফ থেকে কক্সবাজার আসার পথে বিপরীত দিক থেকে আসা একটি এনজিও&rsquo;র &nbsp;মাইক্রোবাসের সঙ্গে সংঘর্ষে লিপ্ত হয়। এতে সিএনজি চালক দীল মোহাম্মদ (৩২)সহ কয়েকজন আহত হন।</p>

<p>আহতদের কক্সবাজার সদর হাসপাতালে নেওয়া হলে কর্তব্যরত চিকিৎসক দীল মোহাম্মদকে মৃত ঘোষণা করেন। তিনি টেকনাফের হ্নীলা ইউনিয়নের মৌলভী বাজার এলাকার বাদশা মিয়ার ছেলে।</p>

<p>এসব তথ্য নিশ্চিত করেছেন রামু হাইওয়ে থানা পুলিশের ইনচার্জ সুকান্ত চক্রবর্তী।</p>

<p>তিনি জানান, নিহতের মরদেহ উদ্ধার করে সদর হাসপাতালে পাঠানো হয়েছে। আহতদের চিকিৎসা চলছে। গাড়ি জব্দ করা হয়েছে।</p>

<p>অন্যদিকে, সোমবার বিকেলে মেরিন ড্রাইভ সড়কের দরিয়ানগর শুকনাছড়ি এলাকায় আরও একটি দুর্ঘটনা ঘটে। এতে নূর কলিমা (৩০) নামে এক নারী নিহত হন। তিনি কক্সবাজার শহরের পাহাড়তলী রহমানিয়া মাদ্রাসা এলাকার বাসিন্দা।</p>

<p>নিহতের স্বজনরা জানান, টেকনাফগামী একটি সিএনজির সঙ্গে বিপরীত দিক থেকে আসা বেপরোয়া গতির একটি গাড়ির মুখোমুখি সংঘর্ষে নূর কলিমা ও তার মা নূর বেগম গুরুতর আহত হন। পরে তাদের কক্সবাজার সদর হাসপাতালে নেওয়া হলে চিকিৎসক নূর কলিমাকে মৃত ঘোষণা করেন। গুরুতর আহত নূর বেগমকে উন্নত চিকিৎসার জন্য চট্টগ্রামে পাঠানো হয়েছে।</p>

<p>কক্সবাজার সদর মডেল থানার ভারপ্রাপ্ত কর্মকর্তা (ওসি) ছমি উদ্দিন বলেন, দ্রুত গতি ও বেপরোয়া ড্রাইভিংয়ের কারণে বারবার সড়ক দুর্ঘটনা ঘটছে। জেলায় গত ২৪ ঘণ্টায় ৩ জন সড়ক দুর্ঘটনায় নিহত হয়েছেন। তাদের মরদেহ সদর হাসপাতালের মর্গে পাঠানো হয়।</p>