<p>চট্টগ্রামের রাউজানে জানে আলম শিকদার (৪৮) নামে যুবদলের স্থানীয় এক নেতাকে গুলি করে হত্যা করা হয়েছে।</p>

<p>সোমবার রাত সাড়ে ৮টার দিকে রাউজানের পূর্ব গুজরা ইউনিয়নের অলিমিয়ার হাট এলাকার শিকদার পাড়ায় তার বাড়ির কাছেই এ ঘটনা ঘটে বলে পুলিশ জানিয়েছে।</p>

<p>নিহত জানে আলম রাউজান উপজেলা যুবদলের সদস্য। পূর্ব গুজরা ইউনিয়ন যুবদলের সাধারণ সম্পাদকও ছিলেন তিনি। শিকদার পাড়া এলাকাতে তার বাড়ি। স্থানীয় রাজনীতি ও এলাকার আধিপত্যের ক্ষেত্রে তার প্রভাব থাকার কথা বলেছেন এলাকার লোকজন।</p>

<p>রাউজান থানার ওসি মোহাম্মদ সাজেদুল ইসলাম বলেন, &lsquo;জানে আলম স্থানীয় বাজার থেকে বাড়ি ফিরছিলেন। সেসময় মোটরসাইকেলে আসা সন্ত্রাসীরা তাকে গুলি করে পালিয়ে যায়। গুরুতর আহতাবস্থায় তাকে নগরীর একটি বেসরকারি হাসপাতালে নেওয়া হয়। সেখানেই ওই ব্যক্তি মারা গেছেন বলে জেনেছি।&rsquo;</p>

<p>স্থানীয় সাংবাদিকরা বলছেন, যুবদল নেতা জানে আলম ত্রয়োদশ সংসদ নির্বাচনে চট্টগ্রাম-৭ (রাউজান) আসনে বিএনপির মনোনয়ন পাওয়া গিয়াস উদ্দিন কাদের চৌধুরীর অনুসারী হিসেবে পরিচিত।</p>

<p>এ আসনে বিএনপি মনোনীত অপর প্রার্থী হলেন উত্তর জেলা বিএনপির সাবেক আহ্বায়ক গোলাম আকবর খোন্দকার।</p>

<p>চট্টগ্রামের রাউজান উপজেলায় ২০২৪ সালের ৫ অগাস্ট পরবর্তী সময়ে রাজনৈতিক সহিংসতাসহ বিভিন্ন ঘটনায় ১৭ জনের বেশি খুন হয়েছেন।</p>