<p>ভারতীয় সহকারী হাইকমিশনার শ্রী মনোজ কুমার বুড়িমারী স্থলবন্দর পরিদর্শন করেছেন।</p>

<p>শনিবার (২ মে) দুপুরে বন্দর পরিদর্শনকালে তিনি আমদানি-রপ্তানিকারক ও সিঅ্যান্ডএফ এজেন্টদের সঙ্গে দ্বিপাক্ষিক বাণিজ্য প্রসারের বিষয়ে মতবিনিময় করেন।</p>

<p>এসময় বুড়িমারী স্থলবন্দর স্থল শুল্ক স্টেশন(কাস্টমস), বন্দর কর্তৃপক্ষ, সিঅ্যান্ডএফ এজেন্ট এসোসিয়েশন ও আমদানি রপ্তানি কারক এসোসিয়েশনের পক্ষ থেকে ফুল দিয়ে শুভেচ্ছা জানানো হয়।</p>

<p>বুড়িমারী স্থলবন্দরের ঊর্ধ্বতন কর্মকর্তা, স্থল শুল্ক স্টেশন কাস্টমস কর্মকর্তা ও ইমিগ্রেশন কর্মকর্তাদের সঙ্গে সৌজন্য সাক্ষাৎ শেষে স্থলবন্দরের ব্যবসায়ীদের সঙ্গে বৈঠক করেছেন। বৈঠকে দু-দেশের বাণিজ্যিক কার্যক্রম ও সীমান্ত বাণিজ্যের সার্বিক উন্নয়ন বিষয়ে সৌহার্দ্যপূর্ণ আলোচনা হয়।</p>

<p>আলোচনা কালে মনোজ কুমার বলেন, &lsquo;&lsquo;বুড়িমারী স্থলবন্দরে আমদানি-রপ্তানি ক্ষেত্রে যে জটিলতা আছে সেটা নিয়ে ব্যবসায়ীদের সাথে আলোচনা হয়েছে। যেসব পণ্য দেশের অন্যান্য স্থলবন্দরে চালু আছে অথচ বুড়িমারী স্থলবন্দরে নিষেধাজ্ঞায় আছে সেটি নিয়ে কাজ করা হবে।&rsquo;&rsquo;</p>

<p>তিনি আরও জানান, বিজনেস ভিসাসহ সকল ধরনের ভিসা জটিলতা দূর করার জন্য পদক্ষেপ গ্রহণ করবেন বলে আশ্বাস দেন।</p>

<p>এছাড়াও বৈঠকে দুই দেশের আমদানি-রপ্তানি কাজে সুবিধা অসুবিধার বিষয়গুলো নিয়ে আলোচনা স্থান পেয়েছে।</p>

<p>এরপর বুড়িমারী স্থলবন্দর চেকপোস্টের শূন্যরেখায় গিয়ে বিজিবি এবং বিএসএফ-এর কার্যক্রম পরিদর্শন এবং কর্মকর্তাদের সাথে স্থলবন্দরের বিভিন্ন বিষয় নিয়ে আলোচনা করেন।</p>

<p>বুড়িমারী স্থলবন্দর সিঅ্যান্ডএফ এজেন্ট এসোসিয়েশন ও আমদানি-রপ্তানি কারক এসোসিয়েশনের প্রতিনিধিরা বলেন, ভারত ও ভুটান থেকে যেসকল পণ্য অন্যান্য বন্দরে আমদানি রপ্তানি হয় কিন্তু বুড়িমারী স্থলবন্দর দিয়ে হয় না সে বিষয় হাইকমিশনারকে অবগত করা হয়েছে, আলোচনা ফলপ্রসূ হবে বলে আশাবাদ ব্যক্ত করেন।</p>

<p>বুড়িমারী স্থলবন্দরের সহকারী পরিচালক মাহমুদুল হাসান বলেন, বাংলাদেশে নিযুক্ত ভারতীয় সহকারী হাইকমিশনার স্থলবন্দর পরিদর্শনে আসেন। বন্দরের বিভিন্ন সমস্যা নিয়ে আলোচনা করা হয়। পরে বুড়িমারী স্থলবন্দর থেকে রাজশাহীর উদ্দেশ্যে যাত্রা করেন।</p>