<p>জাতীয় নাগরিক পার্টির (এনসিপি) আহ্বায়ক ও বিরোধী দলীয় চিফ হুইপ নাহিদ ইসলাম অভিযোগ করেছেন, দেশের বিভিন্ন রাষ্ট্রীয় প্রতিষ্ঠান আবারও দলীয়করণের পথে যাচ্ছে কি না, এ নিয়ে প্রশ্ন তৈরি হয়েছে। তিনি বলেন, দেশের পরিস্থিতি দেখে মনে হচ্ছে গণতন্ত্র থেকে আবার একদলীয় শাসনের দিকে দেশ এগিয়ে যাচ্ছে কি না, তা নিয়ে উদ্বেগ রয়েছে।</p>

<p>বুধবার (৪ মার্চ) সিলেটে জাতীয় নাগরিক পার্টির ইফতার অনুষ্ঠানে প্রধান অতিথির বক্তৃতায় তিনি এসব কথা বলেন।</p>

<p>নাহিদ ইসলাম বলেন, আপনারা বাংলাদেশ ব্যাংকের অবস্থা দেখেছেন, বাসসের অবস্থা দেখেছেন, সর্বশেষ দুদকের অবস্থা দেখেছেন; এসব জায়গায় দলীয় লোকজনকে বসানো হচ্ছে। বিরোধীদলকে দমন করতে সরকার দুদককে ব্যবহার করবে কি না সেই প্রশ্ন রাখেন&mdash;নাহিদ ইসলাম।</p>

<p>রাষ্ট্রীয় বিভিন্ন প্রতিষ্ঠানের প্রসঙ্গ টেনে নাহিদ বলেন, বাংলাদেশ ব্যাংক, দুর্নীতি দমন কমিশন (দুদক) সহ গুরুত্বপূর্ণ প্রতিষ্ঠানগুলো নিয়ে নানা প্রশ্ন উঠছে। দুদক একটি স্বাধীন ও নিরপেক্ষ প্রতিষ্ঠান হলেও অতীতে কখনোই সেটি পুরোপুরি স্বাধীনভাবে কাজ করতে পারেনি বলে তিনি মন্তব্য করেন।</p>

<p>তিনি বলেন, সম্প্রতি দুদকের চেয়ারম্যান ও কমিশনারদের পদত্যাগ নিয়ে নানা প্রশ্ন তৈরি হয়েছে। এ বিষয়ে সরকারের কাছ থেকে স্পষ্ট জবাবদিহিতা প্রয়োজন বলে মনে করেন তিনি। সংসদে এ বিষয়ে কথা বলা হবে বলেও জানান নাহিদ ইসলাম।</p>

<p>তিনি আরও বলেন, গণঅভ্যুত্থানের পরবর্তী সময়ে অনেক ক্ষেত্রে ভুল সিদ্ধান্ত নেওয়া হয়েছে, যার ফলে দেশের বর্তমান পরিস্থিতি তৈরি হয়েছে। আমাদেরকে আরেকটি লড়াইয়ে প্রস্তুতি নিতে হবে। তবে এবার আমরা ভুল করতে চাই না, সকল ধরনের প্রস্তুতি নিয়েই এবার আমরা মাঠে নামতে চাই। এ সময় স্থানীয় সরকার নির্বাচনের প্রস্তুতি নিতে দলীয় নেতাকর্মীদের নির্দেশনা দেন এনসিপির প্রধান।</p>

<p>ইফতার মাহফিলে উত্তরাঞ্চলের মুখ্য সংগঠক সারজিস আলম, এনসিপির মুখ্য সমন্বয়ক নাসীরুদ্দীন পাটওয়ারী উপস্থিত ছিলেন।</p>