<p>ত্রয়োদশ জাতীয় সংসদ নির্বাচনে চট্টগ্রাম-২ (ফটিকছড়ি) আসনে নয়জন মনোনয়নপত্র জমাদানকারীর মধ্যে যাচাই-বাছাই শেষে পাঁচজনের মনোনয়ন বৈধ ঘোষণা করেছেন রিটার্নিং কর্মকর্তা।</p>

<p>শুক্রবার (২ জানুয়ারি) বেলা ১১টা থেকে দুপুর ১২টা পর্যন্ত এই আসনের মনোনয়নপত্র যাচাই-বাছাই করেন রিটার্নিং কর্মকর্তা ও চট্টগ্রামের জেলা প্রশাসক মোহাম্মদ জাহিদুল ইসলাম মিঞা। বাছাই শেষে পাঁচজন প্রার্থীর মনোনয়ন বৈধ ঘোষণা করা হয়েছে। তাঁরা হলেন- বিএনপির সরোয়ার আলমগীর, জামায়াতে ইসলামীর মোহাম্মদ নুরুল আমিন ও জনতার দলের মোহাম্মদ গোলাম নওশের আলী, বাংলাদেশ সুপ্রিম পার্টির শাহজাদা সৈয়দ সাইফুদ্দিন আহমদ ও বাংলাদেশ সুপ্রিম পার্টির মো. ওসমান আলী।</p>

<p>মনোনয়ন বাতিল হওয়া চারজন হলেন, স্বতন্ত্র প্রার্থী জিন্নাত আকতার, আহমদ কবির, বাংলাদেশ খেলাফত মজলিসের এইচ এম আশরাফ বিন ইয়াকুব এবং গণ অধিকার পরিষদের রবিউল হাসান।</p>

<p>নির্বাচনে স্বতন্ত্র প্রার্থী হিসেবে ১ শতাংশ ভোটারের নাম ও সই জমা দিতে হয়। তবে এই আসনে স্বতন্ত্র প্রার্থী জিন্নাত আকতার ভোটারের যে তালিকা দিয়েছেন, সেখানে অসত্য তথ্য দেওয়ার অভিযোগ উঠে। রিটার্নিং কর্মকর্তা জানান, দ্বৈবচয়নের ভিত্তিতে ভোটারের তালিকা যাচাই করে দেখা গেছে ১০ জনের মধ্যে ৮ জনের বিষয়ে অসত্য তথ্য দেওয়া হয়েছে। স্বাক্ষর করা এক ভোটার ২০২৪ সালে মারা গেছেন।</p>

<p>যথাযথ নথিপত্র জমা না দেওয়ায় আরেক স্বতন্ত্র প্রার্থী আহমদ কবিরের মনোনয়ন বাতিল হয়েছে। অসম্পূর্ণ ফরম ও দলীয় মনোনয়ন না থাকায় বাংলাদেশ খেলাফত মজলিসের এইচ এম আশরাফ বিন ইয়াকুবের মনোনয়নপত্র বাতিল করা হয়েছে বলে জানান রিটার্নিং কর্মকর্তা।</p>

<p>এদিকে বাংলাদেশ সুপ্রিম পার্টির শাহজাদা সৈয়দ সাইফুদ্দিন আহমদ ও বাংলাদেশ সুপ্রিম পার্টির মো. ওসমান আলীর মনোনয়ন, দলীয় মনোনয়নসহ বিভিন্ন নথিপত্র যথাযথ পাওয়া যায়নি। এ ছাড়া গণ অধিকার পরিষদের রবিউল হাসানের মনোনয়নপত্রে সমর্থনকারীর স্বাক্ষর ছিল না। তাঁদের তিনজনকে প্রয়োজনীয় নথিপত্র জমা দিতে শুক্রবার বিকেল ৪টা পর্যন্ত সময় বেঁধে দেওয়া হয়েছে। নির্দিষ্ট সময়ের&nbsp;মধ্যে বাংলাদেশ সুপ্রিম পার্টির শাহজাদা সৈয়দ সাইফুদ্দিন আহমদ ও বাংলাদেশ সুপ্রিম পার্টির মো. ওসমান আলীর প্রয়োজনীয় নথি জমা দেওয়ায় তাঁদের মনোনয়ন বৈধ ঘোষণা করা হয়।</p>

<p>গণ অধিকার পরিষদের রবিউল নির্দিষ্ট সময়ে প্রয়োজনীয় নথি জমা না দেওয়ায় মনোনয়ন বাতিল হয়।</p>

<p>ফটিকছড়ি উপজেলা নির্বাচন কর্মকর্তা রকর চাকমা জানান, ৯ জনের মধ্যে মোট ৫ জনের মনোনয়ন বৈধ ঘোষণা করা হয়েছে।</p>

<p>চট্টগ্রাম-২ আসনে গত ২৯ ডিসেম্বর বিএনপি, জামায়াতসহ মোট ৯ জন প্রার্থী মনোনয়নপত্র জমা দেন।</p>

<p>নির্বাচন কমিশনের তফসিল অনুযায়ী, আগামী ১২ ফেব্রুয়ারি জাতীয় সংসদ নির্বাচন ও গণভোট অনুষ্ঠিত হবে। ২৯ ডিসেম্বর মনোনয়নপত্র জমা দেওয়ার শেষ দিন ছিল। মনোনয়নপত্র বাছাই চলবে ৩০ ডিসেম্বর থেকে ৪ জানুয়ারি পর্যন্ত।</p>

<p>প্রার্থিতা প্রত্যাহারের শেষ তারিখ ২০ জানুয়ারি এবং প্রতীক বরাদ্দ দেওয়া হবে পরদিন ২১ জানুয়ারি। প্রার্থীরা ২২ জানুয়ারি প্রচারণা শুরু করে তা চলবে ১০ ফেব্রুয়ারি সকাল সাড়ে সাতটা পর্যন্ত।</p>