<p>লেবাননে ইসরাইলি হামলা বৃহস্পতিবার চতুর্থ দিনে গড়িয়েছে। ইসরাইলি বাহিনী দেশটির বেশ কয়েকটি সীমান্ত শহরে প্রবেশ করেছে এবং ইরান সমর্থিত সশস্ত্র গোষ্ঠী হিজবুল্লাহ&rsquo;কে লক্ষ্য করে বিমান হামলা চালিয়েছে।</p>

<p>বৈরুত থেকে বার্তা সংস্থা এএফপি জানায়, আজ ভোরে দক্ষিণ বৈরুতে হিজবুল্লাহর শক্তিশালী ঘাঁটিতে হামলার পর সেখানে ধোঁয়ার কুণ্ডলী দেখা গেছে বলে এএফপি&rsquo;র ফুটেজে ধরা পড়েছে। হামলার আগে ইসরাইলি সামরিক বাহিনী ওই শহরতলির বাসিন্দাদের এলাকা ছাড়ার নির্দেশ দিয়ে সতর্ক করে জানায়, সেখানে হিজবুল্লাহর সঙ্গে সংশ্লিষ্ট লক্ষ্যবস্তুতে হামলা চালানো হবে।</p>

<p>এদিকে ইসরাইলের উত্তর সীমান্তে বারবার সাইরেন বাজিয়ে বাসিন্দাদের নিরাপদ আশ্রয়ে যাওয়ার সতর্কতা দেওয়া হচ্ছে। তবে সেখানে তাৎক্ষণিকভাবে কোনো হতাহত বা ক্ষয়ক্ষতির খবর পাওয়া যায়নি।</p>

<p>গত সপ্তাহের শেষে যুক্তরাষ্ট্র ও ইসরাইলি হামলায় ইরানের সর্বোচ্চ নেতা আয়াতুল্লাহ আলি খামেনি নিহত হন। এর জবাবে গত সোমবার হিজবুল্লাহ ইসরাইলে হামলা চালালে লেবানন মধ্যপ্রাচ্য যুদ্ধের সঙ্গে জড়িয়ে পড়ে।</p>

<p>হিজবুল্লাহর প্রধান নাঈম কাসেম গত বুধবার এক ভাষণে লড়াই চালিয়ে যাওয়ার এবং হামলা আরও জোরদার করার অঙ্গীকার করেছেন।&nbsp;</p>

<p>তিনি জানান, তারা তেলআবিবসহ ইসরাইলের বিভিন্ন স্থানে অন্তত ১৫টি হামলা চালিয়েছেন। বর্তমান সংঘাত শুরুর পর এটিই ছিল তার প্রথম ভাষণ।&nbsp;</p>

<p>তিনি বলেন, &lsquo;আমরা আগ্রাসনের মুখোমুখি। আমরা শেষ রক্তবিন্দু পর্যন্ত লড়াই করব, আমরা আত্মসমর্পণ করব না।&rsquo;&nbsp;</p>

<p>তিনি আরও বলেন, &lsquo;এটি আমাদের অস্তিত্ব রক্ষার লড়াই।&rsquo;</p>

<p>লেবানন সরকারের দেওয়া তথ্য অনুযায়ী, সোমবার থেকে এ পর্যন্ত অন্তত ৭২ জন নিহত ও ৪৩৭ জন আহত হয়েছেন। এছাড়া ঘরবাড়ি ছেড়ে পালিয়েছেন প্রায় ৮৩ হাজার মানুষ।</p>