<p>নারায়ণগঞ্জের রূপগঞ্জে স্থানীয় যুবদল ও ছাত্রদল নেতাকর্মীদের অভিযানে একটি পিস্তল ও বিপুল পরিমাণ মাদকদ্রব্যসহ তালিকাভুক্ত শীর্ষ মাদক কারবারি আবু হানিফ এবং তার এক সহযোগীকে আটক করা হয়েছে। তবে আটক অভিযানের সময় মাদক কারবারিদের হামলায় ৮ জন যুবদল নেতা আহত হয়েছেন। পরে ঘটনাস্থলে পুলিশ পৌঁছালে আটক দুইজনকে পুলিশের কাছে হস্তান্তর করা হয়।</p>

<p>বুধবার দিবাগত রাত প্রায় ১২টার দিকে উপজেলার ঠাকুরবাড়ীর টেক এলাকায় এ ঘটনা ঘটে।</p>

<p>পুলিশ ও স্থানীয় সূত্রে জানা যায়, মাদকমুক্ত রূপগঞ্জ গড়তে নবনির্বাচিত সংসদ সদস্য মুস্তাফিজুর রহমান ভূইয়া দিপুর উদ্যোগ ও জেলা পুলিশের তৎপরতায় নির্বাচন পরবর্তী সময় থেকে উপজেলায় মাদকবিরোধী অভিযানের কার্যক্রম জোরদার করা হয়েছে। এর অংশ হিসেবে রূপগঞ্জ থানা পুলিশ ও স্থানীয় বিএনপি এবং অঙ্গসংগঠনের নেতাকর্মীরা বিভিন্ন এলাকায় নজরদারি চালিয়ে আসছেন।</p>

<p>এর ধারাবাহিকতায় বুধবার গভীর রাতে খবর পেয়ে ঠাকুরবাড়ীর টেক এলাকায় অবস্থান নেন স্থানীয় যুবদল ও ছাত্রদল নেতাকর্মীরা। এসময় একটি প্রাইভেটকারে করে বিপুল পরিমাণ মাদক পরিবহনের চেষ্টা করা হলে তারা ধাওয়া দিয়ে গাড়িটি আটক করেন। পরে তল্লাশি চালিয়ে একটি পিস্তল, বিপুল পরিমাণ ফেন্সিডিল, ইয়াবা, গাঁজা ও হেরোইনসহ শীর্ষ মাদক কারবারি আবু হানিফ ও তার এক সহযোগীকে আটক করা হয়।</p>

<p>এসময় নিজেদের রক্ষা করতে এবং এলাকায় আতঙ্ক সৃষ্টি করতে মাদক কারবারিরা কয়েক রাউন্ড ফাকা গুলি ছোড়ে বলে অভিযোগ ওঠে। পাশাপাশি তারা যুবদল ও ছাত্রদল নেতাকর্মীদের ওপর হামলা চালায়। এতে কমপক্ষে ৮ জন যুবদল নেতা আহত হন।</p>

<p>খবর পেয়ে রূপগঞ্জ থানা পুলিশ দ্রুত ঘটনাস্থলে পৌঁছালে আটক দুই মাদক কারবারিকে পুলিশের কাছে হস্তান্তর করা হয়। এসময় মাদক পরিবহনে ব্যবহৃত একটি প্রাইভেটকারও জব্দ করা হয়।</p>

<p>নারায়ণগঞ্জ জেলা সহকারী পুলিশ সুপার (গ-সার্কেল) মেহেদী ইসলাম জানান, রূপগঞ্জকে মাদকমুক্ত করতে পুলিশ ও স্থানীয় জনগণের সমন্বয়ে অভিযান জোরদার করা হয়েছে। এ ধরনের অভিযান ভবিষ্যতেও অব্যাহত থাকবে এবং মাদক কারবারিদের বিরুদ্ধে কঠোর আইনগত ব্যবস্থা নেওয়া হবে।<br />
&nbsp;</p>