<p>মার্কিন সেন্ট্রাল কমান্ড গতকাল শনিবার জানিয়েছে, উভচর আক্রমণকারী যুদ্ধজাহাজ ইউএসএস ত্রিপোলি মধ্যপ্রাচ্যে পৌঁছেছে। ইরানে মার্কিন স্থল সেনা মোতায়েন করা হতে পারে&mdash;এমন জল্পনা বাড়তে থাকায় এই মোতায়েনকে গুরুত্বপূর্ণ হিসেবে দেখা হচ্ছে।</p>

<p>অন্যদিকে ইরানের ইংরেজি দৈনিক তেহরান টাইমসের আজ রোববারের ছাপা পত্রিকার প্রথম পাতায় &lsquo;ওয়েলকাম টু হেল&rsquo; বা &lsquo;জাহান্নামে স্বাগতম&rsquo; শীর্ষক প্রতিবেদন প্রকাশ করা হয়েছে। সেখানে ওয়াশিংটনকে সতর্ক করা হয়েছে। বলা হয়েছে, কোনো মার্কিন সেনা যদি ইরানের মাটিতে পা রাখে, তবে তারা কেবল &lsquo;কফিনবন্দী&rsquo; হয়েই ফিরবে।</p>

<p>মার্কিন সেন্টকম সামাজিক যোগাযোগমাধ্যম এক্স-এ দেওয়া এক পোস্টে জানিয়েছে, জাহাজটি গত শুক্রবার ওই অঞ্চলে পৌঁছায়। সাধারণত এটি জাপানে মোতায়েন থাকে। এই জাহাজটি প্রায় ৩৫০০ মেরিন ও নৌসদস্যের একটি বাহিনীর প্রধান হিসেবে কাজ করছে।</p>

<p>সেন্টকম আরও জানায়, এই বাহিনীতে পরিবহন ও আক্রমণাত্মক যুদ্ধবিমান ছাড়াও উভচর হামলা পরিচালনা ও কৌশলগত অভিযানের জন্য প্রয়োজনীয় সরঞ্জাম রয়েছে।</p>

<p>সেন্টকমের প্রকাশিত ছবিতে জাহাজটির ডেকে একাধিক সিহক হেলিকপ্টার এবং ওসপ্রে বিমান দেখা গেছে, যা সাধারণত সেনা পরিবহনে ব্যবহৃত হয়। এছাড়া একটি এফ-৩৫ যুদ্ধবিমানের ছবিও প্রকাশ করা হয়েছে।</p>

<p>এর আগে গত শুক্রবার যুক্তরাষ্ট্রের পররাষ্ট্রমন্ত্রী মার্কো রুবিও বলেন, স্থল সেনা মোতায়েন ছাড়াই ইরানে নিজেদের লক্ষ্য অর্জন করতে পারে ওয়াশিংটন।</p>

<p>তবে মার্কিন প্রেসিডেন্ট ডোনাল্ড ট্রাম্প কয়েক সপ্তাহ ধরে এই বিষয়ে অস্পষ্টতা বজায় রেখেছেন এবং বেশ কয়েকটি মার্কিন সংবাদমাধ্যম জানিয়েছে যে, তিনি শিগগিরই মধ্যপ্রাচ্যে অন্তত ১০,০০০ সৈন্য পাঠানোর বিষয়টি বিবেচনা করছেন।</p>

<p>সূত্র: এএফপি</p>