<p>পবিত্র ঈদুল ফিতর উপলক্ষে নারায়ণগঞ্জবাসীসহ দেশের সকল ধর্মপ্রাণ মুসলিমদের আন্তরিক শুভেচ্ছা ও মোবারকবাদ জানিয়েছেন নারায়ণগঞ্জ সিটি কর্পোরেশনের প্রশাসক অ্যাড. সাখাওয়াত হোসেন খান।</p>

<p>বৃহস্পতিবার (১৯ মার্চ) সন্ধ্যায় এক শুভেচ্ছা বার্তায় প্রশাসক এডভোকেট সাখাওয়াত হোসেন খান বলেন, &lsquo;মাসব্যাপী সিয়াম সাধনার পর সকলের জন্য আনন্দের বার্তা বয়ে নিয়ে এসেছে পবিত্র ঈদুল ফিতর। মুসলিম জাহানের প্রধান ধর্মীয় উৎসব পবিত্র ঈদুল ফিতর উপলক্ষে আমি নগরবাসী ও দেশের জনগণকে জানাই ঈদ মোবারক।&rsquo;</p>

<p>তিনি আরো বলেন, পুরো রমজান মাস আমরা যে সংযমের অনুশীলন করেছি, তা আমাদের জীবন চলার সবক্ষেত্রে সীমালঙ্ঘনের নেতিবাচক প্রবণতা থেকে রক্ষা করবে- এমনই প্রত্যাশা। অন্যায়, অবিচার, ঘৃণা, বিদ্বেষ, হিংসা, হানাহানি- মানুষের সব নেতিবাচক প্রবণতার রাশ টেনে ধরবে।</p>

<p>নাসিক প্রশাসক বলেন, ঈদ যে আনন্দের বার্তা বয়ে এনেছে, তার মর্মমূলে আছে শান্তি ও ভালোবাসা। ঈদ হলো সব ভেদাভেদ ভুলে একে অপরকে বুকে জড়ানোর দিন; সাম্য, সৌহার্দ্য, ভালোবাসা, মিলনের দিন। পরস্পরের বন্ধুত্বপূর্ণ প্রতিবেশী হয়ে ওঠার এক মহান উপলক্ষ ঈদ। ঈদের খুশি ভাগাভাগির মাঝেই প্রকৃত আনন্দ।</p>

<p>ঈদে আনন্দ করার পাশাপাশি নগরবাসীকে নিজ নিজ বাড়ি, ফ্ল্যাট, ছাদ, গ্যারেজ, বাগান এবং অন্যান্য স্থান পরিষ্কার-পরিচ্ছন্ন রাখার আহ্বান জানিয়ে সাখাওয়াত হোসেন খান বলেন, আমাদের প্রিয় শহর, অতি আদরের শহর নারায়ণগঞ্জকে পরিষ্কার-পরিচ্ছন্ন রাখতে হবে। এই শহরকে নোংরা করা যাবে না। নিজেদের সুস্থ ও নিরাপদ রাখতে আমাদের এই শহরকে পরিষ্কার পরিচ্ছন্ন রাখতে হবে।</p>