<p>কক্সবাজার শহরের সমিতিপাড়া এলাকায় অভিযান চালিয়ে ৬০ হাজার পিস ইয়াবা ট্যাবলেট উদ্ধার করেছে র&zwj;্যাব। তবে অভিযানের সময় পালিয়ে গেছে অভিযুক্ত মাদক কারবারি।</p>

<p>রবিবার (৫ এপ্রিল) দুপুরে বিষয়টি নিশ্চিত করেছেন র&zwj;্যাব-১৫ এর সহকারী পুলিশ সুপার ও সহকারী পরিচালক (ল&rsquo; অ্যান্ড মিডিয়া) আ. ম. ফারুক।</p>

<p>তিনি জানান, &nbsp;মাদকের বিরুদ্ধে &lsquo;জিরো টলারেন্স&rsquo; নীতির অংশ হিসেবে গত ৪ এপ্রিল ভোরে কক্সবাজার পৌরসভার ১ নম্বর ওয়ার্ডের সমিতিপাড়া এলাকায় বিশেষ অভিযান পরিচালনা করা হয়। গোপন সংবাদের ভিত্তিতে জানা যায়, টেকনাফ থেকে মেরিন ড্রাইভ সড়ক হয়ে আসা ইয়াবার একটি বড় চালান সমিতিপাড়ার বাসিন্দা নবাব মিয়ার বাড়িতে মজুদ করা হয়েছে। পরে ভোরে র&zwj;্যাবের একটি আভিযানিক দল সমিতিপাড়ার বাইতুল নুর জামে মসজিদের উত্তর পাশে নবাব মিয়ার বাড়িতে অভিযান চালায়। এ সময় র&zwj;্যাবের উপস্থিতি টের পেয়ে ঘরের দরজা খোলা রেখে পালিয়ে যায় নবাব মিয়া (৩০)।</p>

<p>পরবর্তীতে স্থানীয়দের উপস্থিতিতে বাড়িটিতে তল্লাশি চালানো হয়। তল্লাশির এক পর্যায়ে ভোর সাড়ে ৫টার দিকে রান্নাঘরের উত্তর-পূর্ব কোণ থেকে একটি প্লাস্টিকের বস্তার ভেতর লুকানো অবস্থায় ৩০০টি ছোট বায়ুরোধক নীল জিপারযুক্ত প্যাকেট উদ্ধার করা হয়। এসব প্যাকেট থেকে মোট ৬০ হাজার পিস ইয়াবা ট্যাবলেট জব্দ করা হয়, যার আনুমানিক ওজন প্রায় সাড়ে ৫ কেজি।</p>

<p>র&zwj;্যাব জানায়, পলাতক নবাব মিয়া দীর্ঘদিন ধরে মিয়ানমার সীমান্ত এলাকা থেকে ইয়াবা সংগ্রহ করে কক্সবাজারসহ দেশের বিভিন্ন এলাকায় পাচার ও বিক্রি করে আসছিল।</p>

<p>এ ঘটনায় পলাতক আসামির বিরুদ্ধে কক্সবাজার সদর মডেল থানায় মাদকদ্রব্য নিয়ন্ত্রণ আইনে মামলা দায়ের করা হয়েছে। তাকে গ্রেপ্তার করার &nbsp;অভিযান অব্যাহত আছে বলে জানিয়েছেন র&zwj;্যাবের এই কর্মকর্তা৷ &nbsp;</p>