<p>কক্সবাজারের টেকনাফ উপজেলার বাহারছড়া ইউনিয়নের গহীন পাহাড়ি এলাকায় সশস্ত্র সন্ত্রাসীদের দুই গ্রুপের মধ্যে ব্যাপক গোলাগুলির ঘটনা ঘটেছে। এ ঘটনায় চরম আতঙ্ক ছড়িয়ে পড়েছে। নিরাপত্তাহীনতায় ভুগছেন স্থানীয় বাসিন্দারা।</p>

<p>বৃহস্পতিবার (২৯ জানুয়ারি) সন্ধ্যা সাড়ে ৬টার দিকে বাহারছড়া ইউনিয়নের পূর্ব জুম্মাপাড়া পাহাড়ি এলাকায় এ গোলাগুলির ঘটনা ঘটে।&nbsp;</p>

<p>স্থানীয়রা জানান , বুধবার (২৮ জানুয়ারি) রাতেও একই এলাকায় প্রায় ২০ থেকে ৩০ রাউন্ড গুলির শব্দ শোনা যায়।জুম্মাপাড়া পাহাড়ি এলাকায় সক্রিয় অপহরণকারী ও মানবপাচার চক্রের দুই সশস্ত্র গ্রুপের মধ্যে আধিপত্য বিস্তারকে কেন্দ্র করে দীর্ঘদিন ধরেই এ ধরনের গোলাগুলির ঘটনা ঘটে আসছে। এসব ঘটনা নতুন না হলেও প্রতিবারই সাধারণ মানুষের মধ্যে আতঙ্ক আরও বাড়ছে।&nbsp;</p>

<p>স্থানীয়দের অভিযোগ, বারবার এমন ঘটনার পুনরাবৃত্তি হলেও কার্যকর কোনো স্থায়ী সমাধান মিলছে না।</p>

<p>বাহারছড়া ইউনিয়ন পরিষদের সদস্য মো. ইলিয়াস বলেন, &lsquo;আজ বৃহস্পতিবার সন্ধ্যায় জুম্মাপাড়া এলাকার পূর্ব পাহাড়ে সন্ত্রাসীদের দুই গ্রুপের মধ্যে গুলিবিনিময়ের ঘটনা ঘটে। এর আগের দিন সন্ধ্যাতেও একই এলাকায় গোলাগুলির শব্দ পাওয়া গেছে। আমার এলাকার মানুষ এখন চরম আতঙ্কে রয়েছে।&rsquo;</p>

<p>বাহারছড়া পুলিশ ফাঁড়ির ইনচার্জ দুর্জয় বিশ্বাস বলেন, &lsquo;গোলাগুলির খবর পেয়ে পুলিশ দ্রুত ঘটনাস্থলে পৌঁছায়। বর্তমানে পরিস্থিতি নিয়ন্ত্রণে রয়েছে। বিষয়টি আমরা গুরুত্বের সঙ্গে খতিয়ে দেখছি।&rsquo;</p>

<p>স্থানীয়দের আশঙ্কা, পাহাড়ি এলাকায় সশস্ত্র সন্ত্রাসীদের এ ধরনের তৎপরতা অব্যাহত থাকলে নির্বাচনকে কেন্দ্র করে বড় ধরনের সহিংসতা ও অস্থিতিশীল পরিস্থিতির সৃষ্টি হতে পারে। দ্রুত কার্যকর ব্যবস্থা গ্রহণের জন্য সংশ্লিষ্ট প্রশাসনের হস্তক্ষেপ কামনা করেছে এলাকাবাসী।</p>

<p>তাহজীবুল/কক্সবাজার</p>