<p>জিয়াউর রহমানের নাম এড়াতেই খাল খনন হয়নি বলে জানিয়েছেন বিদ্যুৎ, জ্বালানি ও খনিজ সম্পদ প্রতিমন্ত্রী অনিন্দ্য ইসলাম অমিত।</p>

<p>প্রতিমন্ত্রী বলেন, শুধুমাত্র রাজনীতির সংকীর্ণতার কারণে শহীদ রাষ্ট্রপতি জিয়াউর রহমানের খাল খনন কর্মসূচি থেকে দেশের মানুষ বঞ্চিত হয়েছে। খাল খননে জিয়াউর রহমানের নাম সামনে আসবে তাই বিগত সরকার খাল খননের কোনো উদ্যোগ নেয়নি। কিন্তু আমরা এই অঞ্চলের মানুষের দুঃখ-কষ্টের একটি স্থায়ী সমাধান সূত্র খুঁজে বের করতে চাই।</p>

<p>শনিবার (২৮ মার্চ) সকালে যশোরের কেশবপুরের বুরুলি খাল পুনঃখননের উদ্বোধনী অনুষ্ঠানে জ্বালানি প্রতিমন্ত্রী এসব কথা বলেন।</p>

<p>বছরের পর বছর ধরে জলাবদ্ধতার প্রসঙ্গে প্রতিমন্ত্রী বলেন, এই অঞ্চলের জলাবদ্ধতা দূর করতে ৮১ দশমিক ৫০ কিলোমিটার নদ-নদী পুনঃখনন কাজ চলমান রয়েছে। একই সঙ্গে ভবদহ এলাকায় বিদ্যমান ২১টি অভ্যন্তরীণ খাল পুনঃখননের কার্যক্রম চলমান রয়েছে। আসন্ন বর্ষা মৌসুমকে সামনে রেখে ২১ ভেন্টের স্লুইস গেটের ১৭টি কপাট খুলে পানি নিষ্কাশনের ব্যবস্থাও করা হয়েছে।</p>

<p>তিনি আরও বলেন, বিএনপি রাষ্ট্রক্ষমতায় আসার পর প্রধানমন্ত্রী তারেক রহমান জনগণের দুঃখ-কষ্ট লাঘবের প্রতিশ্রুতি দিয়েছেন। তারই ধারাবাহিকতায় এই খাল খনন কার্যক্রম শুরু হয়েছে। আমরা শুধু একটি খাল খনন করছি না আমরা একটি অঞ্চলের মানুষের জীবন ফিরিয়ে দিতে কাজ করছি। আজকের এই উদ্যোগ একটি জেলার ভাগ্য বদলে দিতে পারে। আমরা প্রশাসনের পক্ষ থেকে সর্বোচ্চ সহযোগিতা করবো, যাতে কাজটি দ্রুত এবং সঠিকভাবে সম্পন্ন হয়।</p>

<p>প্রতিমন্ত্রী তার বক্তব্যে আরও বলেন, &ldquo;তারেক রহমানের সরকার মানুষের দুঃখ-কষ্টের সমব্যথী। আমরা প্রতিশ্রুতি দিতে আসিনি, বাস্তবায়ন করতে এসেছি। তিনি স্থানীয় প্রশাসন ও পানি উন্নয়ন বোর্ডকে বর্ষার আগেই বাঁধ অপসারণ ও স্লুইস গেট সচল করার নির্দেশ দেন, যাতে অন্তত চলতি বছরে জলাবদ্ধতার কষ্ট ৫০ শতাংশ কমানো সম্ভব হয়।</p>

<p>স্থানীয় প্রশাসন ও পানি উন্নয়ন বোর্ডকে বর্ষার আগে বাঁধ অপসারণ ও স্লুইচ গেট সচল করার ওপর জোর দেওয়ার হচ্ছে জানিয়ে তিনি বলেন, বর্ষার আগে গত বছরের জলাবদ্ধতার কষ্ট অন্তত এবার ৫০ শতাংশ লাঘব করা যায় সেভাবে কাজ করা হচ্ছে।</p>

<p>একই সঙ্গে সেনাবাহিনী পরিচালিত এসব কাজের সঙ্গে তরুণ সমাজকে স্বেচ্ছাশ্রমের ভিত্তিতে যুক্ত হওয়ার আহ্বান জানান তিনি।</p>

<p>সবশেষে প্রতিমন্ত্রী অমিত আবারও তার দৃঢ় অঙ্গীকার ব্যক্ত করে বলেন, যশোরের প্রতিটি খাল খনন হবে, প্রতিটি মানুষের কষ্ট লাঘব হবেএটাই আমাদের লক্ষ্য।</p>