<p>সিলেটের কোম্পানীগঞ্জে পাথর বোঝাই ট্রাক্টরের নিচে চাপা পড়ে সুহান মিয়া (২৩) নামে এক যুবক নিহত এবং ট্রাক্টরচালক গুরুতর আহত হয়েছেন।&nbsp;</p>

<p>রবিবার (১২ এপ্রিল) সকালে কলাবাড়ি এলাকায় এ দুর্ঘটনা ঘটে। নিহত সুহান পূর্ব ইসলামপুর ইউনিয়নের কলাবাড়ি গ্রামের আব্দুন নুরের ছেলে।&nbsp;</p>

<p>স্থানীয়রা জানান, ঘটনার সময় সাদাপাথর বোঝাই একটি ট্রাক্টর নিয়ন্ত্রণ হারিয়ে উল্টে যায়। এ সময় সুহান মিয়া ট্রাক্টরের নিচে চাপা পড়ে ঘটনাস্থলেই মারা যান। এ ঘটনায় ট্রাক্টর চালক আলীম উদ্দিন (২০) গুরুতর আহত হয়েছেন। স্থানীয় লোকজন উদ্ধার করে তাদের উপজেলা স্বাস্থ্য কমপ্লেক্সে নিয়ে গেলে চিকিৎসক সুহানকে মৃত ঘোষণা করেন।</p>

<p>কোম্পানীগঞ্জ থানার ভারপ্রাপ্ত কর্মকর্তা (ওসি) শফিকুল ইসলাম খান এ তথ্য নিশ্চিত করেছেন। তিনি এদিনকে জানান, ময়নাতদন্তের জন্য লাশ সিলেট এমএজি ওসমানী মেডিকেল কলেজ হাসপাতালের মর্গে পাঠানো হয়েছে। এ বিষয়ে মামলা প্রক্রিয়াধীন রয়েছে।</p>