<p>পবিত্র ঈদুল ফিতরের ছুটিতে সিলেটের জনপ্রিয় পর্যটনকেন্দ্র রাতারগুল সোয়াম্প ফরেস্টে ঢল নেমেছে পর্যটকদের। পরিবার-পরিজন, বন্ধু-বান্ধব নিয়ে বনের ভেতর দিয়ে নৌকায় ঘুরে প্রাকৃতিক সৌন্দর্য উপভোগ করছেন পর্যটকেরা।&nbsp;</p>

<p>সোমবার (২৩ মার্চ) দুপুরে সরেজমিনে গিয়ে দেখা গেছে, প্রকৃতির কাছাকাছি গিয়ে নিজেকে খুঁজে পাওয়ার এক অনন্য অভিজ্ঞতা উপভোগ করছেন দর্শনার্থীরা। গাছপালার ফাঁক দিয়ে দুপুরের রোদ পড়ার অপরূপ দৃশ্য পর্যটকদের মুগ্ধ করছে। নৌকায় ভেসে বনের ভেতর ঘুরে বেড়ানোর অনুভূতি পর্যটকদের কাছে যেন সবুজের রাজ্যে হারিয়ে যাওয়ার মতো।</p>

<p>প্রকৃতিগতভাবে বর্ষা মৌসুমে পানিতে টইটম্বুর এই বনটি বছরের অন্য সময়েও তার স্বতন্ত্র সৌন্দর্য ধরে রাখে। তবে শুকনো মৌসুমেও যেন তার রূপের কোনো কমতি নেই। ছাতার মতো ডালপালা মেলানো গাছের সারি, পাখির কিচিরমিচির আর শীতল বাতাস-সব মিলিয়ে এখানে তৈরি হয়েছে এক প্রশান্তিময় পরিবেশ।</p>

<p>তবে এখানকার ব্যবস্থাপনা ও নৌকা ভাড়া নিয়ে অসন্তোষ জানিয়েছেন দর্শনার্থীরা। ছুটির দিনগুলোতে অতিরিক্ত ভিড়ের কারণে পর্যটকদের চলাচল কঠিন হয়ে পড়ে, তৈরি হয় নৌকা পাওয়ার জন্য হাহাকার। অনেক ক্ষেত্রে অতিরিক্ত ভাড়া আদায়ের অভিযোগও উঠছে স্থানীয় নৌচালকদের বিরুদ্ধে। পর্যটকরা বলছেন- সম্ভাবনাময় এই ইকোট্যুরিজম স্পটটি টিকিয়ে রাখতে সুসংগঠিত ব্যবস্থাপনা ও কঠোর নজরদারি প্রয়োজন।</p>

<p>পর্যটকদের অনেকেই জানান, ব্যস্ত নগরজীবন থেকে কিছুটা দূরে এসে প্রকৃতির সঙ্গে সময় কাটানোর এমন সুযোগ খুব কমই মেলে। তাই ঈদের ছুটিকে ঘিরে রাতারগুল তাদের কাছে হয়ে উঠেছে অন্যতম আকর্ষণীয় গন্তব্য।</p>

<p><img alt="" height="630" src="https://admin.dailyadin.com/uploads/March2026/Ratargul_-202603232111549089179745.jpg" width="1200" /></p>

<p>স্থানীয় নৌকার মাঝিরাও এই সময়ে ব্যস্ত থাকলেও খুশি। পর্যটকদের আনাগোনায় তাদের আয়-রোজগার বেড়েছে, পাশাপাশি এলাকার অর্থনীতিতেও এসেছে প্রাণচাঞ্চল্য।</p>

<p>সংশ্লিষ্টরা বলছেন, পর্যটকদের উপস্থিতি যেমন আনন্দের, তেমনি এটি সিলেটের প্রাকৃতিক সৌন্দর্যকে দেশের সামনে তুলে ধরার একটি বড় সুযোগ। সঠিক ব্যবস্থাপনা ও সচেতনতা বজায় থাকলে রাতারগুল ভবিষ্যতেও এভাবেই প্রকৃতিপ্রেমীদের কাছে আকর্ষণের কেন্দ্র হয়ে থাকবে।</p>

<p>ঢাকা থেকে আসা পর্যটক সাকিব হোসেন জানান, পর্যটনকেন্দ্রের তুলনায় এখানকার পরিবেশ ভিন্ন। তবে নৌকা ভাড়া কম হলে আরও ভালো লাগতো।</p>

<p>সিলেট গ্যাস ফিল্ডের প্রকৌশলী মো. মিজানুর রহমান এদিনকে বলেন, সিলেটের অন্য পর্যটন কেন্দ্রের মধ্যে এখানকার পরিবেশ একেবারে ভিন্ন। অন্যান্য স্থানে প্রকৃতির এতোটা কাছে যাওয়া সম্ভব হয় না। মনে হচ্ছে আফ্রিকার কোনো জঙ্গলে হাঁটছি।&nbsp;</p>

<p>তিনি আরো বলেন, শুকনো মৌসুমে বনের ভেতরে যেহেতু হাঁটা যায়, সেজন্য পর্যটকদের বিশ্রামের জন্য যদি বসার কোনো ব্যবস্থা থাকলে ভালো হতো। তাছাড়া শৌচাগারও নেই। এসব প্রয়োজনীয় কিছু উন্নয়নমূলক কাজ করলে রাতারগুল আরও জনপ্রিয় হয়ে ওঠবে।</p>

<p>সিলেটের এমসি কলেজের শিক্ষার্থী রায়হান বলেন, বন্ধুদের সঙ্গে নিয়ে এখানে ঘুরতে আসছি। বর্ষা মৌসুমে আরও অনেকবার এসেছি। কিন্তু এখন বেশ ভিন্ন লাগছে। এভাবে গাছের নিচে সবুজ প্রকৃতির শীতল ছায়ায় হাঁটতে পেরে ভিন্ন রকম ভালো লাগা কাজ করছে। তবে, রাস্তাঘাটের উন্নতি হলে এই পর্যটনকেন্দ্রে আরও অনেক দর্শনার্থীর সমাগম ঘটবে বলে মনে করেন তিনি।</p>

<p>সিলেটের জেলা ম্যাজিস্ট্রেট ও প্রশাসক মো. সারওয়ার আলম এদিনকে জানিয়েছেন, পর্যটকের কাছ থেকে অতিরিক্ত ভাড়া আদায় যেন না হয়, সেসব তদারকির জন্য একাধিক ভ্রাম্যমাণ আদালত মাঠে নামানো হয়েছে। অতিরিক্ত ভাড়া আদায়ের অভিযোগ প্রমাণিত হলে সাথে সাথে ব্যবস্থা নেওয়া হবে।</p>