<p>যুক্তরাষ্ট্রের স্থানীয় সময় শনিবার ভোর ৪টা ২১ মিনিটে নিজের মালিকানাধীন সামাজিক যোগাযোগমাধ্যম &lsquo;ট্রুথ সোশ্যাল&rsquo; প্ল্যাটফর্মে এক বার্তায় প্রেসিডেন্ট ডোনাল্ড ট্রাম্প জানান, ভেনেজুয়েলার প্রেসিডেন্ট নিকোলা মাদুরো ও তাঁর স্ত্রী সিলিয়া ফ্লোরেসকে ধরতে এক দুঃসাহসিক অভিযান চালিয়েছে যুক্তরাষ্ট্র।</p>

<p>এই পদক্ষেপ আকস্মিক মনে হলেও সংশ্লিষ্ট সূত্রের তথ্য অনুযায়ী, সাম্প্রতিক কালে যুক্তরাষ্ট্রের অন্যতম জটিল এই অভিযানের পরিকল্পনা চলছিল কয়েক মাস ধরেই। ছিল অভিযানের পুঙ্খানুপুঙ্খ মহড়াও।</p>

<p>সেনাবাহিনীর ডেল্টা ফোর্সসহ মার্কিন এলিট সেনারা মাদুরোর &lsquo;সেফ হাউস&rsquo; বা নিরাপদ বাসস্থলের একটি হুবহু প্রতিকৃতি তৈরি করেছিলেন। অত্যন্ত সুরক্ষিত সেই বাসভবনে তাঁরা কীভাবে প্রবেশ করবেন, তার অনুশীলনও চালিয়েছিলেন সেনারা।</p>

<p>বিষয়টি সম্পর্কে অবগত একটি সূত্রের দেওয়া তথ্যমতে, যুক্তরাষ্ট্রের কেন্দ্রীয় গোয়েন্দা সংস্থা-সিআইএর একটি ছোট দল গত আগস্ট মাস থেকেই সেখানে অবস্থান করছিল। তারা মাদুরোর জীবনযাত্রার ধরন সম্পর্কে এমন গভীর ধারণা দিতে সক্ষম হয়েছিল, যা তাঁকে ধরার কাজটি সহজ করে দেয়।</p>

<p>অন্য দুটি সূত্র রয়টার্সকে জানায়, গোয়েন্দা সংস্থাটির একজন &lsquo;অ্যাসেট&rsquo; বা তথ্যদাতা ছিলেন, যিনি মাদুরোর খুবই ঘনিষ্ঠ। ওই ব্যক্তি মাদুরোর গতিবিধি পর্যবেক্ষণ করতেন এবং অভিযান চলাকালে তাঁর একবারে সঠিক অবস্থানের তথ্য দেওয়ার জন্য প্রস্তুত ছিলেন।</p>

<p>সব প্রস্তুতি সম্পন্ন হওয়ার পর চার দিন আগে ট্রাম্প এই অভিযানের অনুমোদন দেন। তবে সামরিক ও গোয়েন্দা পরিকল্পনাকারীরা তাঁকে অপেক্ষাকৃত ভালো আবহাওয়া ও পরিষ্কার আকাশের জন্য অপেক্ষা করার পরামর্শ দিয়েছিলেন।</p>

<p>জয়েন্ট চিফস অব স্টাফের চেয়ারম্যান জেনারেল ড্যান কেইন সাংবাদিকদের বলেন, গত শুক্রবার যুক্তরাষ্ট্রের পূর্বাঞ্চলীয় সময় রাত ১০টা ৪৬ মিনিটে ট্রাম্প &lsquo;অপারেশন অ্যাবসলিউট রিজলভ&rsquo; নামের এই অভিযানের চূড়ান্ত সবুজ সংকেত দেন।</p>

<p>প্রেসিডেন্ট ট্রাম্প ফ্লোরিডার পাম বিচে অবস্থিত তাঁর মার-আ-লাগো ক্লাবে উপদেষ্টাদের নিয়ে এ অভিযানের সরাসরি সম্প্রচার দেখেন।</p>

<p>কয়েক ঘণ্টা ধরে চলা অভিযানটি কীভাবে পরিচালিত হয়েছিল, তা এই ঘটনার সঙ্গে সংশ্লিষ্ট চারটি সূত্রের দেওয়া সাক্ষাৎকার ও ট্রাম্পের নিজের প্রকাশ করা তথ্যের ভিত্তিতে জানা গেছে। অভিযান শেষ হওয়ার মাত্র কয়েক ঘণ্টা পর ফক্স নিউজকে দেওয়া এক সাক্ষাৎকারে ট্রাম্প বলেন, &lsquo;আমি বেশ কিছু ভালো অভিযান সম্পন্ন করেছি, কিন্তু এমন কিছু আমি আগে কখনো দেখিনি।&rsquo;</p>