<p>ঢাকা বিশ্ববিদ্যালয়ের ম্যানেজমেন্ট বিভাগের সাবেক শিক্ষার্থীদের অ্যালামনাই অ্যাসোসিয়েশন ও সামাজিক সংগঠন ম্যানেজমেন্ট এফবিএস ক্লাব লিমিটেড-এর উদ্যোগে দ্বিতীয়বারের মতো অনুষ্ঠিত হলো প্রিমিয়ার ক্রিকেট লিগ &ndash; সিজন ২, ২০২৬।</p>

<p>গতকাল পূর্বাচলের লেকপুরি ক্রিকেট মাঠে আয়োজিত দিনব্যাপী এই টুর্নামেন্টে চারটি দল অংশগ্রহণ করে। চমৎকার দলীয় পারফরম্যান্স ও প্রতিদ্বন্দ্বিতাপূর্ণ ম্যাচ শেষে ম্যানেজমেন্ট গ্রিন দল চ্যাম্পিয়ন হওয়ার গৌরব অর্জন করে এবং ম্যানেজমেন্ট ব্লু রানার-আপ হয়।</p>

<p>টুর্নামেন্টের সেরা খেলোয়াড় নির্বাচিত হয়েছেন তাসামুল হক, যিনি তার অসাধারণ পারফরম্যান্সের মাধ্যমে সকলের প্রশংসা অর্জন করেন।</p>

<p>অনুষ্ঠানে প্রধান অতিথি হিসেবে উপস্থিত ছিলেন বাংলাদেশ জাতীয় ক্রিকেট দলের সাবেক প্রধান নির্বাচক, ক্লাবের সম্মানিত উপদেষ্টা ও আজীবন সদস্য গাজী আশরাফ হোসেন লিপু। বিশেষ অতিথি হিসেবে উপস্থিত ছিলেন প্রাইম ব্যাংক পিএলসি-এর অতিরিক্ত ব্যবস্থাপনা পরিচালক ও ক্লাবের আজীবন সদস্য মো. জিয়াউর রহমান, এবং সাবেক অতিরিক্ত সচিব ও ক্লাবের আজীবন সদস্য আইনুল কবির।</p>

<p>অতিথিদের উদ্দেশ্যে বক্তব্য প্রদানকালে লিপু বলেন,&quot;এমন আয়োজন শুধু প্রতিভার বিকাশেই নয়, বরং একতার বন্ধন দৃঢ় করতেও গুরুত্বপূর্ণ ভূমিকা পালন করে।&quot;</p>

<p>ক্লাবের সাধারণ সম্পাদক মুহাম্মদ নাজমুল ইসলাম বলেন, &quot;ম্যানেজমেন্ট এফবিএস ক্লাব লিমিটেড ক্রীড়া ও বিভিন্ন উদ্যোগের মাধ্যমে দলগত চেতনা, উৎকর্ষতা এবং একতা গড়ে তোলার জন্য কাজ করে যাচ্ছে। এই টুর্নামেন্ট আমাদের অঙ্গীকার এবং সদস্যদের ভালোবাসার প্রতিফলন।&quot;</p>

<p>টুর্নামেন্টটির সফল আয়োজন নিশ্চিত করতে ক্রীড়া সম্পাদক মো. আসিফুর রহমান খান এবং সহকারী ক্রীড়া সম্পাদক মো. রেজাউল করিম-এর ভূমিকা ছিল অত্যন্ত গুরুত্বপূর্ণ।</p>

<p>ম্যানেজমেন্ট এফবিএস ক্লাব লিমিটেড সকল সদস্য, অংশগ্রহণকারী এবং সমর্থকদের প্রতি আন্তরিক কৃতজ্ঞতা প্রকাশ করছে এবং ভবিষ্যতে আরও বৃহৎ ও সৃজনশীল আয়োজনের প্রতিশ্রুতি ব্যক্ত করছে।</p>