<p>গাজীপুরের শ্রীপুর উপজেলায় ভয়াবহ অগ্নিকাণ্ডে একটি মার্কেটের চারটি দোকান ও একটি বসতবাড়ির পাঁচটি কক্ষ সম্পূর্ণভাবে পুড়ে গেছে। এতে বসতঘরের ভাড়াটিয়াসহ ব্যবসায়ীরা সর্বস্বান্ত হয়ে পড়েছেন।</p>

<p>বুধবার (৭ জানুয়ারি) দিবাগত রাত আনুমানিক ১১টার দিকে উপজেলার বহেরারচালা নতুন বাজার এলাকার উত্তর পাশে এই অগ্নিকাণ্ডের ঘটনা ঘটে। ক্ষতিগ্রস্ত বসতঘর ও দোকানগুলো গিয়াস উদ্দীন মাঝির মালিকানাধীন বলে জানা গেছে।</p>

<p>স্থানীয় সূত্রে জানা যায়, বসতঘরের কক্ষগুলোতে বেশ কয়েকজন পোশাক কারখানার শ্রমিক ভাড়াটিয়া হিসেবে বসবাস করতেন। আগুনে তাদের ব্যবহৃত আসবাবপত্র, কাপড়চোপড়সহ দৈনন্দিন প্রয়োজনীয় সব জিনিসপত্র পুড়ে যায়। আকস্মিক এই ঘটনায় পরিবারগুলো চরম দুর্ভোগে পড়েছে।</p>

<p>ক্ষতিগ্রস্ত দোকানিরা জানান, আগুন লাগার পর দ্রুত ছড়িয়ে পড়ায় তারা দোকান থেকে কোনো মালামাল উদ্ধার করতে পারেননি। প্রাথমিকভাবে তাদের ধারণা, বৈদ্যুতিক শর্টসার্কিট কিংবা আইপিএসের ত্রুটি থেকেই আগুনের সূত্রপাত হতে পারে।</p>

<p>বাড়ির মালিক গিয়াস উদ্দীন মাঝি বলেন, &ldquo;আগুন লাগার খবর পেয়ে এসে দেখি সবকিছু পুড়ে ছাই হয়ে গেছে। আমার যেমন বড় ক্ষতি হয়েছে, তেমনি ভাড়াটিয়াদেরও সবকিছু নষ্ট হয়ে গেছে।&rdquo;</p>

<p>এ বিষয়ে শ্রীপুর ফায়ার সার্ভিস অ্যান্ড সিভিল ডিফেন্সের ওয়্যারহাউস ইন্সপেক্টর মো. নুরুল করিম জানান, প্রাথমিক তদন্তে বৈদ্যুতিক শর্টসার্কিট থেকেই আগুনের উৎপত্তি হয়েছে বলে ধারণা করা হচ্ছে। তবে ক্ষয়ক্ষতির সঠিক পরিমাণ তদন্ত শেষে নির্ধারণ করা হবে।</p>