<p>গাজীপুর মহানগরের সদর মেট্রো থানাধীন ভুরুলিয়া এলাকায় মোটরসাইকেল ও অটোরিকশার মুখোমুখি সংঘর্ষে দুইজন নিহত ও একজন গুরুতর আহত হয়েছেন। হতাহতদের পরিচয় পাওয়া যায়নি।</p>

<p>বুধবার (৪ মার্চ) বিকেলে গাজীপুর মহানগরীর ভুরুলিয়া সোনারতরীর সামনে শিমুলতলীগামী সড়কে এ দুর্ঘটনা ঘটে।</p>

<p>পুলিশ ও স্থানীয় সূত্রে জানা যায়, তিনজন মোটরসাইকেলে শিববাড়ীর দিকে যাচ্ছিলেন। এ সময় বিপরীত দিক থেকে আসা একটি অটোরিকশার সঙ্গে সংঘর্ষ হয়। এতে তিনজনই গুরুতর আহত হন।</p>

<p>স্থানীয়রা আহতদের উদ্ধার করে শহীদ তাজউদ্দীন মেডিকেল কলেজ ও হাসপাতালে নিয়ে গেলে জরুরি বিভাগের চিকিৎসক দুইজনকে মৃত ঘোষণা করেন। অপর একজন হাসপাতালে চিকিৎসাধীন রয়েছেন।</p>

<p>গাজীপুর সদর থানার পুলিশ ঘটনাস্থল পরিদর্শন করেছে। নিহতদের পরিচয় জানা যায়নি। তাদের মরদেহ ময়নাতদন্তের জন্য শহীদ তাজউদ্দীন মেডিকেল কলেজ হাসপাতালের মর্গে পাঠানো হয়েছে।</p>

<p>এ বিষয়ে গাজীপুর সদর থানার অফিসার ইনচার্জ মো. আমিনুল ইসলাম জানান, নিহতদের নাম-পরিচয় সনাক্তের কাজ চলছে</p>