<p>জনগণের রায়কে আমরা মেনে নিতে চাই বলে মন্তব্য করেছেন ঢাকা-১৭ আসনে বাংলাদেশ জামায়াতে ইসলামীর প্রার্থী ডা. এসএম খালিদুজ্জামান।</p>

<p>বৃহস্পতিবার (১২ ফেব্রুয়ারি) সকাল সাড়ে ১০টায় রাজধানীর বিদ্যানিকেতন স্কুল অ্যান্ড কলেজের ভোটকেন্দ্রে ভোট দিয়ে তিনি এমন মন্তব্য করেছেন।</p>

<p>ডা. খালিদ বলেন, জনগণই একটা দেশের সর্বোচ্চ শক্তি। নির্বাচন হলো তাদের সেই শক্তি প্রকাশের মাধ্যম। নির্বাচনে শুধু সরকার পরিবর্তন নয়, একটি রাষ্ট্রের ভবিষ্যৎ বিনির্মাণের একটা মাধ্যমও। আজ কয়েকটি কেন্দ্র ঘুরেছি। আমাদের আইনশৃঙ্খলা রক্ষাকারী বাহিনী বিশেষ করে সেনাবাহিনীরা সদস্যরা অক্লান্ত পরিশ্রম করছেন। সবাই রাতভর জেগে আছেন। এখন পর্যন্ত নির্বাচনের পরিবেশ ভালো আছে। আমরা চাই এমন পরিবেশ থাকুক।</p>

<p>তিনি বলেন, দীর্ঘ ১৭ বছর পর একটা ঈদ উৎসবের মতো দিনটি পালন করছেন মানুষ। সকাল থেকেই ভোটাররা আসছেন। আমরা এটা ধরে রাখতে চাই। একটা নির্বাচনে জয়-পরাজয় থাকবে। কিন্তু জনগণের রায়কে আমরা মেনে নিতে চাই। কারণ জনগণই সকল ক্ষমতার উৎস। আমরা তাদেরই মূল্যায়ন করতে চাই। আশাকরি আমরা একটি অবাধ, সুষ্ঠু ও শান্তিপূর্ণ নির্বাচন উপহার দিতে পারবো ইনশাআল্লাহ।</p>

<p>টিআর</p>