<p>মহান স্বাধীনতা ও জাতীয় দিবস যথাযোগ্য মর্যাদায় উদযাপনের লক্ষ্যে দুই দিনের কর্মসূচি ঘোষণা করেছে বাংলাদেশ জাতীয়তাবাদী দল (বিএনপি)।</p>

<p>বিজ্ঞপ্তিতে জানানো হয়, আগামী ২৬ মার্চ মহান স্বাধীনতা দিবসের ভোরে নয়াপল্টনে বিএনপির কেন্দ্রীয় কার্যালয়সহ সারা দেশের সকল দলীয় কার্যালয়ে জাতীয় ও দলীয় পতাকা উত্তোলন করা হবে। ওই দিন ভোর ৫টায় সাভার জাতীয় স্মৃতিসৌধে রাষ্ট্রপতি ও প্রধানমন্ত্রীর শ্রদ্ধা নিবেদন শেষ হওয়ার পর বিএনপির পক্ষ থেকে পুষ্পস্তবক অর্পণ করা হবে। স্মৃতিসৌধ থেকে ফিরে দলের নেতাকর্মীরা মহান স্বাধীনতার ঘোষক ও সাবেক রাষ্ট্রপতি শহীদ জিয়াউর রহমানের মাজারে পুষ্পস্তবক অর্পণ করবেন। সেখানে ওলামা দলের উদ্যোগে বিশেষ দোয়া ও মোনাজাতের আয়োজন করা হয়েছে।</p>

<p>এর আগে ২৫ মার্চ দুপুর সাড়ে ১২টায় রাজধানীর রমনায় ইঞ্জিনিয়ার্স ইনস্টিটিউশন মিলনায়তনে বিএনপির উদ্যোগে এক আলোচনা সভা অনুষ্ঠিত হবে। এই সভায় দলের শীর্ষস্থানীয় নেতৃবৃন্দ ছাড়াও দেশের বরেণ্য বুদ্ধিজীবী ও বিশিষ্ট ব্যক্তিরা বক্তব্য দেবেন। দিবসটি উপলক্ষ্যে বিএনপি ইতিমধ্যে বিশেষ পোস্টার প্রকাশ করেছে এবং পত্রিকায় বিশেষ ক্রোড়পত্র প্রকাশের প্রস্তুতিও সম্পন্ন করা হয়েছে বলে বিজ্ঞপ্তিতে উল্লেখ করা হয়।</p>

<p>রুহুল কবির রিজভী জানান, কেন্দ্রের পাশাপাশি সারা দেশের জেলা, মহানগর, উপজেলা ও পৌর ইউনিটগুলো নিজ নিজ সুবিধাজনক সময়ে আলোচনা সভা ও সংশ্লিষ্ট কর্মসূচির আয়োজন করবে। অঙ্গ ও সহযোগী সংগঠনগুলোকেও তাদের নিজস্ব কর্মসূচি প্রণয়ন ও বাস্তবায়নের নির্দেশনা দেওয়া হয়েছে। দলের সকল পর্যায়ের নেতাকর্মীদের ঘোষিত এই কর্মসূচিগুলো সফলভাবে সম্পন্ন করার জন্য উদাত্ত আহ্বান জানিয়েছেন তিনি।</p>