<p>মার্কিন প্রেসিডেন্ট ডোনাল্ড ট্রাম্পের এক বিতর্কিত পোস্টের বিষয়ে ক্ষুব্ধ প্রতিক্রিয়া জানিয়েছে ভারত।&nbsp;সামাজিক যোগাযোগমাধ্যমে আগের দেওয়া একটি পোস্ট পুনরায় শেয়ার দেওয়ার পরে এই সমালোচনা শুরু হয়েছে। তার এই পোস্টকে অযৌক্তিক ও রুচিহীন বলে তীব্র সমালোচনা করেছে নয়া দিল্লি।</p>

<p>বৃহস্পতিবার (২৩ এপ্রিল) &lsquo;ট্রুথ সোশ্যাল&rsquo; অ্যাকাউন্টে &nbsp;ট্রাম্প এমন একটি লেখা শেয়ার করেন, যেখানে ভারতকে &lsquo;হেলহোল&rsquo; বা &lsquo;নিকৃষ্ট স্থান&rsquo; হিসেবে উল্লেখ করা হয়। এই বিবৃতিটি দিয়েছেন রক্ষণশীল রেডিও উপস্থাপক মাইকেল স্যাভেজ।</p>

<p>মার্কিন জন্মসূত্রে নাগরিকত্বের সমালোচনা করে স্যাভেজ বলেন, &ldquo;এখানে একটি শিশু সঙ্গে সঙ্গে নাগরিক হয়ে যায়, আর তারপর তারা চীন বা ভারত বা পৃথিবীর অন্য কোনো নরককুণ্ড থেকে পুরো পরিবারকে নিয়ে আসে।&rdquo;</p>

<p>বৃহস্পতিবার গভীর রাতে প্রতিক্রিয়া জানিয়ে ভারতের পররাষ্ট্র মন্ত্রণালয়ের মুখপাত্র রণধীর জয়সওয়াল বলেন, এই মন্তব্যটি &lsquo;স্পষ্টতই অজ্ঞতাপ্রসূত, অনুপযুক্ত এবং কুরুচিপূর্ণ।&rsquo;</p>

<p>তিনি আরো জানান, এই বক্তব্য ভারত-যুক্তরাষ্ট্র সম্পর্কের বাস্তব চিত্র তুলে ধরে না, যা দীর্ঘদিন ধরে পারস্পরিক সম্মান ও অভিন্ন স্বার্থের ওপর ভিত্তি করে গড়ে উঠেছে।</p>

<p>ভারতের প্রধান বিরোধী দল কংগ্রেস &lsquo;নরক&rsquo; মন্তব্যটিকে &lsquo;অত্যন্ত অপমানজনক ও ভারতবিরোধী&rsquo; বলে অভিহিত করেছে। তারা বলেছে, &lsquo;এটি প্রত্যেক ভারতীয়কে আঘাত করে।&rsquo;</p>

<p>দলটি এক্স-এ বলেছে, &ldquo;প্রধানমন্ত্রী নরেন্দ্র মোদির উচিত মার্কিন প্রেসিডেন্টের কাছে এই বিষয়টি উত্থাপন করা এবং তীব্র আপত্তি জানানো।&rdquo;</p>

<p>ভারত সরকারের তথ্য অনুযায়ী, মার্কিন যুক্তরাষ্ট্রে প্রায় ৫৫ লাখ ভারতীয় বংশোদ্ভূত মানুষ বাস করেন। মার্কিন যুক্তরাষ্ট্রে এশীয় বংশোদ্ভূতদের মধ্যে ভারতীয় আমেরিকান এবং চীনা আমেরিকানরাই বৃহত্তম গোষ্ঠী।&nbsp;</p>