<p>বরিশাল জেলার বাকেরগঞ্জ উপজেলার চরাদী ইউনিয়নে ছাত্রদলের এক নেতাকে কুপিয়ে গুরুতর জখম করার অভিযোগ উঠেছে আওয়ামী লীগ ও জাতীয় পার্টির কর্মীদের বিরুদ্ধে। আহত ওই নেতা বর্তমানে ঢাকায় একটি বিশেষায়িত হাসপাতালে চিকিৎসাধীন রয়েছেন।</p>

<p>আহত ফাহাদ চরাদী ইউনিয়ন ছাত্রদলের সভাপতি বলে স্থানীয় সূত্রে জানা গেছে।</p>

<p>স্থানীয়রা জানান, সোমবার রাত আনুমানিক সাড়ে ১০টার দিকে চরাদী ইউনিয়নে ফাহাদের ওপর অতর্কিত হামলা চালানো হয়।স্বজনদের দাবি, যুবলীগ কর্মী আরিফ, জাতীয় পার্টির কর্মী ও চরাদী ইউনিয়ন পরিষদের সদস্য রানা, রিয়াজ এবং চাদমারী এলাকার বাপ্পিসহ আরও কয়েকজন ধারালো অস্ত্র দিয়ে তাকে এলোপাতাড়ি কুপিয়ে জখম করেন।</p>

<p>গুরুতর আহত অবস্থায় স্থানীয়রা দ্রুত তাকে উদ্ধার করে বরিশাল নগরীর শের-ই-বাংলা মেডিকেল কলেজ হাসপাতালে নিয়ে যান। সেখানে প্রাথমিক চিকিৎসা শেষে কর্তব্যরত চিকিৎসকরা তার শারীরিক অবস্থা আশঙ্কাজনক উল্লেখ করে উন্নত চিকিৎসার জন্য ঢাকায় নেওয়ার পরামর্শ দেন। পরে মধ্যরাতে পরিবারের সদস্যরা তাকে রাজধানীর একটি বিশেষায়িত হাসপাতালে ভর্তি করেন।</p>

<p>ঘটনার পর এলাকায় উত্তেজনা বিরাজ করছে। স্থানীয় বিএনপি ও ছাত্রদলের নেতাকর্মীরা হামলার তীব্র নিন্দা জানিয়ে জড়িতদের দ্রুত গ্রেপ্তার ও দৃষ্টান্তমূলক শাস্তির দাবি জানিয়েছেন।</p>

<p>চরাদী ইউনিয়ন ছাত্রদলের সাধারণ সম্পাদক শাহাবুদ্দিন বলেন, &nbsp;ফাহাদের ওপর নৃশংস হামলার সুষ্ঠু বিচার চাই। দোষীরা যে দলেরই হোক, তাদের দ্রুত আইনের আওতায় আনতে হবে। আমরা প্রশাসনের কাছে অবিলম্বে গ্রেপ্তার ও দৃষ্টান্তমূলক শাস্তির দাবি জানাচ্ছি।</p>

<p>হামলার প্রতিবাদে আজ সকাল ১১টায় হলতা বাজারে মানববন্ধন কর্মসূচি পালন করেছে চরাদী ইউনিয়ন ছাত্রদল।</p>

<p>তবে অভিযুক্তদের পক্ষ থেকে এ বিষয়ে তাৎক্ষণিক কোনো বক্তব্য পাওয়া যায়নি।</p>

<p>এ বিষয়ে বাকেরগঞ্জ থানা পুলিশ জানায়, লিখিত অভিযোগ পেলে আইনগত ব্যবস্থা নেওয়া হবে। ঘটনাটি গুরুত্বসহকারে তদন্ত করে প্রয়োজনীয় ব্যবস্থা গ্রহণ করা হবে বলেও জানানো হয়েছে।</p>