<p>ফরিদপুরের ভাঙ্গা উপজেলায় শেখ রাজু নামে এক সহকারী শিক্ষা কর্মকর্তার ঝুলন্ত মরদেহ উদ্ধার করেছে পুলিশ। শনিবার বিকেলে পৌর সদরের ভাঙ্গা টাউন এলাকার একটি ভাড়া বাসা থেকে তার মরদেহ উদ্ধার করা হয়। প্রাথমিকভাবে এটি আত্মহত্যার ঘটনা বলে ধারণা করছে পুলিশ।</p>

<p>নিহত শেখ রাজু গোপালগঞ্জ সদর উপজেলায় সহকারী শিক্ষা কর্মকর্তা হিসেবে কর্মরত ছিলেন। তিনি সাতক্ষীরা জেলার কালীগঞ্জ উপজেলার শেখ নুরুল ইসলামের ছেলে। তার স্ত্রী হ্যাপি আক্তার ভাঙ্গা উপজেলার আতাদী সরকারি প্রাথমিক বিদ্যালয়ের সহকারী শিক্ষক। পরিবারসহ তারা ভাঙ্গা টাউনের মাতৃকুঞ্জ নামের একটি ভবনের চতুর্থ তলায় ভাড়া বাসায় বসবাস করতেন।</p>

<p>পুলিশ ও স্থানীয় সূত্রে জানা যায়, শুক্রবার দুপুরে কর্মস্থল গোপালগঞ্জ থেকে বাড়িতে ফেরেন শেখ রাজু। শনিবার সকালে স্ত্রী ও সন্তানকে নিয়ে নাস্তা করার পর তার স্ত্রী স্কুলে চলে যান। দুপুরের দিকে স্বামীর মোবাইলে ফোন করলে তাদের তিন বছরের কন্যা সন্তান ফোন রিসিভ করে জানায়, তার বাবা ঘরের ভেতর ঝুলছেন। পরে স্ত্রী দ্রুত বাসায় এসে স্বামীকে ফ্যানের সঙ্গে ঝুলন্ত অবস্থায় দেখতে পান এবং চিৎকার দিলে আশপাশের ভাড়াটিয়ারা এগিয়ে আসে।</p>

<p>খবর পেয়ে ভাঙ্গা থানা পুলিশ ঘটনাস্থলে গিয়ে বিকেল চারটার দিকে মরদেহ উদ্ধার করে। এ বিষয়ে ভাঙ্গা থানার উপপরিদর্শক হাবিবুর রহমান জানান, লাশের সুরতহাল প্রতিবেদন প্রস্তুত করা হয়েছে এবং পরবর্তী আইনগত প্রক্রিয়া চলমান রয়েছে।<br />
ঘটনাটি এলাকায় শোকের ছায়া ফেলেছে। তবে আত্মহত্যার কারণ সম্পর্কে এখনো নিশ্চিত কোনো তথ্য জানা যায়নি বলে জানিয়েছে সংশ্লিষ্টরা।</p>