<p>&nbsp;</p>

<p>ত্রয়োদশ সংসদ নির্বাচনে নীলফামারী-১ আসনে জোটের প্রার্থী জমিয়তে উলামায়ে ইসলাম বাংলাদেশের মহাসচিব মাওলানা মঞ্জুরুল ইসলাম আফেন্দীর পক্ষে কাজ করার নির্দেশ বিএনপির হাইকমান্ড।</p>

<p>মঙ্গলবার (২০ জানুয়ারি) এ আসনে বিএনপির স্বতন্ত্র প্রার্থী খালেদা জিয়ার ভগ্নিপতি অধ্যাপক রফিকুল ইসলামের প্রার্থীতা প্রত্যাহারের পর এ নির্দেশনা দেয়া হয়।&nbsp;</p>

<p>বাংলাদেশ জাতীয়তাবাদী দল (বিএনপি) অফিসিয়াল প্যাডে জেলা বিএনপির আহবায়ক মীর সেলিম ফারুক ও সদস্য সচিব এ এইচ এম সাইফুল্লাহ রুবেল স্বাক্ষরিত উপদেষ্টা/যুগ্ন আহবায়ক, জেলা আহবায়ক সদস্য বৃন্দ বারাবরে লিখিত বিজ্ঞপ্তিতে বলা হয়, আসন্ন ত্রয়োদশ নির্বাচনে বাংলাদেশ জাতীয়তাবাদী দল জোটগতভাবে নির্বাচনে অংশগ্রহন করেছে। আপনারা আরো অবগত আছেন আপনাদের নির্বাচনী এলাকা সংসদীয় আসন ১২, নীলফামারী-১ (ডোমার-ডিমলা) আসনটি জোট প্রার্থী মাওলানা মঞ্জুরুল ইসলাম আফেন্দি সাহেব খেজুর গাছ প্রতিক নিয়ে নির্বাচনে অংশ গ্রহন করেছেন। এই মুহুর্তে দেশ এবং জোটের স্বার্থে সকল কিছুর ঊর্ধে থেকে নির্বাচনে অংশগ্রহন করা অতীব জরুরী অতএব, এই পত্র দ্বারা আপনাদের জোট প্রার্থীর পক্ষে নির্বাচনে অংশ গ্রহন করার জন্য নির্দেশ প্রদান করা হলো।&nbsp;</p>

<p>গতকাল মঙ্গলবার ছিলো আসন্ন ত্রয়োদশ জাতীয় সংসদ নির্বাচনে প্রার্থীতা প্রত্যাহারের শেষ দিন । খালেদা জিয়ার ভগ্নিপতি অধ্যাপক রফিকুল ইসলাম প্রার্থীতা প্রত্যাহারের মাধ্যমে নির্বাচনী লড়াই থেকে সরে দাঁড়ান। এ সময় জমিয়তের প্রার্থী মাওলানা মঞ্জুরুল ইসলাম আফেন্দীর পক্ষ থেকে ধন্যবাদ ও কৃতজ্ঞতা জানিয়েছে দলটির একাধিক নেতা। তারা এখন ঐক্যবদ্ধ হয়ে নির্বাচনের প্রচারণায় মাঠে থাকবেন এবং জয়ী হয়ে এ আসনটি জোটকে উপহার দেবেন বলে আশা প্রকাশ করেন।</p>

<p>জমিয়তের প্রার্থী মাওলানা মঞ্জুরুল ইসলাম আফেন্দী বলেন, গনতন্ত্রের আপোষহীন নেত্রী সাবেক সফল প্রধানমন্ত্রী বেগম খালেদা জিয়ার সুযোগ্য সন্তান আগামীর রাষ্ট্র নায়ক বাংলাদেশকে স্বপ্নের বাংলাদেশ করার কারিগর তারেক রহমান আমার উপর যে আস্থা রেখে ডোমার-ডিমলার মানুষের দায়িত্ব কাধে দিয়েছেন এটা আমার জন্য বিরাট প্রাপ্তি। ইনশাআল্লাহ জোটের সবাই ঐক্যবদ্ধভাবে কাজ করলে এ আসনে জয় নিশ্চিত করে তারেক রহমানকে উপহার দিতে সক্ষম হবো।&nbsp;</p>

<p>তিনি কৃতজ্ঞতা জানিয়েছেন খালেদা জিয়ার ভগ্নিপতি অধ্যাপক রফিকুল ইসলাম ও ভাগিনা প্রকৌশলী শাহরিন ইসলাম চৌধুরী তুহিনসহ নীলফামারী জেলা-উপজেলা বিএনপিসহ ডোমার-ডিমলার সকল বিএনপির নেতা-কর্মী ও সমর্থকদের।&nbsp;</p>

<p><br />
&nbsp;</p>

<p>&nbsp;</p>