<p>টাঙ্গাইলের বাসাইল ও মির্জাপুরে একদিনে পৃথক দুইটি সড়ক দুর্ঘটনায় সাবেক এক পুলিশ সদস্যসহ ৩ জনের প্রাণহানির ঘটনা ঘটেছে। শনিবার (১৭ জানুয়ারি) সন্ধ্যায় ও বিকালে এ ঘটনা ঘটে।</p>

<p>তারমধ্যে বাসাইল উপজেলার ভাতকুড়া-নলুয়া সড়কের এমদাদ-হামিদা ডিগ্রি কলেজের সামনে মোটরসাইকেলের ধাক্কায় এক পথচারী ও চালক নিহত হন। এতে ২ জন আহত হয়।</p>

<p>নিহতরা হলেন&mdash; টাঙ্গাইল সদর উপজেলার গোসাইজোয়াইর এলাকার মিন্টু মিয়ার ছেলে মোটরসাইকেল আরোহী মিলন (২৪) এবং<br />
বাসাইল পৌরসভার চকপাড়া এলাকার মৃত মোকসেদ খানের ছেলে অবসরপ্রাপ্ত পুলিশ সদস্য আরফান খান (৭৫)।</p>

<p>পুলিশ সূত্রে জানা যায়, সখীপুরের ফাইলা পাগলার মেলা থেকে ফেরার পথে একটি মোটরসাইকেল তিনজন আরোহীসহ বাসাইল কলেজের সামনে আসলে মোটরসাইকেলটি নিয়ন্ত্রণ হারিয়ে পথচারীর উপরে উঠিয়ে দেয়।<br />
এতে ঘটনাস্থলেই পথচারী ও মোটরসাইকেল চালকের মৃত্যু হয়। মোটরসাইকেলের ২ আরোহী আহত হন। আহত দুইজনকে চিকিৎসার জন্য টাঙ্গাইল জেনারেল হাসপাতালে পাঠানো হয়।</p>

<p>বাসাইল থানার ভারপ্রাপ্ত কর্মকর্তা (ওসি) হুমায়ুন কবির সত্যতা নিশ্চত করে বলেন&mdash; নিহত দুইজনের মরদেহ উদ্ধার করা হয় এবং আহতদের টাঙ্গাইল জেনারেল হাসপাতালে প্রেরণ হয়েছে। অভিযোগ পেলে আইনগত ব্যবস্থা নেয়া হবে।</p>

<p>অপরদিকে একই দিন বিকালে জেলার মির্জাপুর উপজেলার বাঁশতৈল ইউনিয়নের আবাদ বাজার এলাকায় মির্জাপুর কাঠবোঝাই ভ্যান উল্টে ভ্যানচালক আব্দুল (৫০) নামে দিনমজুর নিহত হয়েছেন। তিনি বাঁশতৈল ইউনিয়নের তেলিপাড়া গ্রামের আক্কেল আলীর ছেলে।</p>

<p>এ ব্যাপারে মির্জাপুর বাঁশতৈল পুলিশ ফাঁড়ির উপপরিদর্শক (এসআই) আতাউর রহমান জানান, সংবাদ পেয়ে ঘটনাস্থল থেকে নিহতের মরদেহ উদ্ধার করা হয়। আইনি প্রক্রিয়া শেষে পরিবারের কাছে মরদেহ হস্তান্তর করা হবে।</p>

<p>&nbsp;</p>

<p><br />
কাওছার/ন্যাশনাল/এদিন</p>