<p>দিনাজপুরের পার্বতীপুরে গ্রাম বিকাশ কেন্দ্র (জিবিকে) ও গণস্বাক্ষরতা অভিযানের উদ্যোগে শিক্ষা বিষয়ক গ্লোবাল অ্যাকশন &nbsp;সপ্তাহ-২০২৬ পালিত হয়েছে।&nbsp;</p>

<p>বৃহস্পতিবার (৩০ এপ্রিল) দুপুরে গ্রাম বিকাশ কেন্দ্রের সিডিএল হলরুমে এক আলোচনা সভার আয়োজন করা হয়।</p>

<p>উপজেলা মাধ্যমিক শিক্ষা কর্মকর্তা মেরাজুল ইসলামের সভাপতিত্বে অনুষ্ঠিত আলোচনা সভায় অন্যান্যদের মধ্যে উপস্থিত ছিলেন- পার্বতীপুর প্রেস ক্লাবের আহবায়ক অবসরপ্রাপ্ত অধ্যাপক আতাউর রহমান, উপজেলা একাডেমিক সুপারভাইজার বিভাষ চন্দ্র বর্মণ, প্রধান শিক্ষক আবু এহিয়া সরকার, আবু সালেহ সরকার, মাহমুদুর রহমান, জিবিকের প্রোগ্রাম কো-অর্ডিনেটর শ্যামল কান্তি সিংহ রায়ও ক্ষুদ্রনৃগোষ্ঠির অভিভাবক, শিক্ষার্থী ও গণমাধ্যমকর্মীরা।</p>

<p>সমাজের সর্বস্তরে শিক্ষার আলো ছড়িয়ে দিতে শিক্ষা বাজেট বৃদ্ধির উপর গুরুত্ব আরোপ করে বক্তারা বলেন, দেশের দরিদ্র শ্রেণির ও পশ্চাৎপদ জনগোষ্ঠীর সন্তানেরা অর্থাভাবে শিক্ষার আলো থেকে বঞ্চিত হচ্ছে। এ কারণে অনেক পরিবারের সন্তানরা প্রাথমিক শিক্ষা কার্যক্রমে অংশ নিতে পারলেও উচ্চ শিক্ষা অর্জনের আগেই তারা ঝড়ে পড়ছে।</p>

<p>অন্যদিকে, মানসম্মত শিক্ষার প্রয়োজনে দক্ষ শিক্ষক গড়ে তুলতে প্রত্যেক শিক্ষককে বাধ্যতামুলক প্রশিক্ষণ দিতে হবে। অবকাঠামোর উন্নয়ন, শিক্ষার মান বৃদ্ধি ও সবার শিক্ষার মৌলিক অধিকার নিশ্চিত করতে আগামী বাজেটে শিক্ষাখাতে পর্যাপ্ত বাজেট বরাদ্দের দাবি জানান বক্তারা।&nbsp;</p>