<p>চাঁপাইনবাবগঞ্জের শিবগঞ্জ উপজেলায় লাইসেন্সবিহীন মোটরসাইকেল চলাচল নিয়ন্ত্রণে কঠোর পদক্ষেপ নিয়েছে প্রশাসন। এখন থেকে বৈধ কাগজপত্র ও হেলমেট ছাড়া কোনো মোটরসাইকেলে জ্বালানি তেল সরবরাহ করা হচ্ছে না।</p>

<p>শনিবার (২৮ মার্চ) সকালে কানসাটের মেসার্স সুমন ফিলিং স্টেশনে উপজেলা ভারপ্রাপ্ত নির্বাহী কর্মকর্তা তৌফিক আজিজ উপস্থিত হয়ে পুলিশ সদস্যদের সহযোগিতায় প্রতিটি মোটরসাইকেলের রেজিস্ট্রেশন, ড্রাইভিং লাইসেন্স ও হেলমেট যাচাই করে তেল সরবরাহ করা হয়।</p>

<p>যাদের প্রয়োজনীয় কাগজপত্র বা হেলমেট ছিল না, তাদের তেল না দিয়ে ফিরিয়ে দেওয়া হয়।</p>

<p>তেল নিতে আসা কয়েকজন গ্রাহক প্রশাসনের এ উদ্যোগকে স্বাগত জানিয়ে বলেন, এ ধরনের কার্যক্রম সড়কে শৃঙ্খলা ফিরিয়ে আনবে এবং অবৈধ যানবাহন চলাচল কমাবে। শুধু সংকটকালেই নয়, সবসময় এ নিয়ম কার্যকর থাকলে জ্বালানির অপচয় রোধের পাশাপাশি দেশের রাজস্ব খাতেও ইতিবাচক প্রভাব পড়বে।</p>

<p>উপজেলা ভারপ্রাপ্ত নির্বাহী কর্মকর্তা তৌফিক আজিজ জানান, জেলা প্রশাসকের নির্দেশনায় শিবগঞ্জ উপজেলার সকল পেট্রোল পাম্পে এ নির্দেশনা কার্যকর করা হয়েছে। লাইসেন্স, ড্রাইভিং লাইসেন্স ও হেলমেট ছাড়া কোনো মোটরসাইকেলে তেল দেওয়া হবে না। সকল পাম্প মালিককে এ নির্দেশনা কঠোরভাবে মেনে চলার আহ্বান জানান তিনি।</p>

<p>তিনি আরও বলেন, সড়ক নিরাপত্তা নিশ্চিত ও আইনশৃঙ্খলা বজায় রাখতে এ ধরনের অভিযান নিয়মিত পরিচালনা করা হবে।</p>