<p>বাংলাদেশ জামায়াতে ইসলামীর সেক্রেটারি জেনারেল মিয়া গোলাম পরওয়ার বলেছেন, ভোটের ফলাফল &lsquo;ইঞ্জিনিয়ারিং&rsquo; করে ক্ষমতায় গিয়েই অনেকেই জুলাই বিপ্লবের ইতিহাস ভুলে গেছে। তবে দেশের জনগণ সবকিছু পর্যবেক্ষণ করছে এবং আগামীর জন্য প্রস্তুতি নিচ্ছে। আসন্ন জেলা, উপজেলা ও ইউনিয়ন পরিষদসহ স্থানীয় সরকারের সব নির্বাচনে জামায়াতে ইসলামী অংশ নেবে এবং জনগণ ভোটের মাধ্যমেই তাদের জবাব দেবে।</p>

<p>রোববার (৮ মার্চ) পবিত্র রমজান উপলক্ষে বরিশাল নগরীর একে স্কুল মাঠে বাংলাদেশ জামায়াতে ইসলামী বরিশাল মহানগর শাখার উদ্যোগে আয়োজিত আলোচনা সভা ও ইফতার মাহফিলে প্রধান অতিথির বক্তব্যে তিনি এসব কথা বলেন।</p>

<p>মিয়া গোলাম পরওয়ার বলেন, পবিত্র রমজান মাসে মানবজাতির জন্য হেদায়েত হিসেবে পবিত্র কোরআন নাজিল হয়েছে। কোরআন শুধু তেলাওয়াতের জন্য নয়, বরং এটি একটি পূর্ণাঙ্গ জীবনব্যবস্থা। ব্যক্তি জীবন থেকে শুরু করে রাষ্ট্রীয় জীবন পর্যন্ত ন্যায়বিচার প্রতিষ্ঠার জন্য কোরআনের নির্দেশনা বাস্তবায়ন করা প্রতিটি মুমিনের দায়িত্ব।</p>

<p>তিনি বলেন, রাষ্ট্রের গুরুত্বপূর্ণ দায়িত্বে যদি তাকওয়াবান ও নৈতিকতাসম্পন্ন মানুষদের দায়িত্ব দেওয়া যায়, তাহলে সমাজ থেকে অন্যায়, দুর্নীতি, শোষণ ও জুলুম দূর করা সম্ভব। প্রশাসন, জনপ্রতিনিধি ও রাষ্ট্রের প্রতিটি স্তরে সৎ ও দায়িত্বশীল নেতৃত্ব প্রতিষ্ঠা হলে একটি ন্যায়ভিত্তিক সমাজ গড়ে তোলা সম্ভব।</p>

<p>অনুষ্ঠানে বিশেষ অতিথির বক্তব্যে বাংলাদেশ জামায়াতে ইসলামীর সহকারী সেক্রেটারি জেনারেল অ্যাডভোকেট মুয়াযযম হোসাইন হেলাল বলেন, দেশে ইসলামের পক্ষে একটি শক্তিশালী জনমত তৈরি হয়েছিল এবং মানুষ তাদের ভোটাধিকার প্রয়োগ করেছিল। কিন্তু সেই ভোট কেড়ে নেওয়া হয়েছে বলে অভিযোগ করেন তিনি।</p>

<p>বরিশাল মহানগর জামায়াতের আমির ও কেন্দ্রীয় কর্মপরিষদের সদস্য মাওলানা জহির উদ্দিন মুহাম্মদ বাবরের সভাপতিত্বে এবং মহানগর জামায়াতের সহকারী সেক্রেটারি হাফেজ হাসান আতিকের সঞ্চালনায় অনুষ্ঠানে আরও বক্তব্য দেন বরিশাল অঞ্চল জামায়াতের টিম সদস্য মাওলানা ফখরুদ্দিন খান রাজী, বরিশাল জেলা জামায়াতের নায়েবে আমির মাস্টার আব্দুল মান্নান, জেলা সেক্রেটারি মাওলানা মাহমুদুন্নবী তালুকদার, মহানগর নায়েবে আমির অধ্যাপক মাহমুদ হোসাইন দুলাল, মহানগর সেক্রেটারি মাওলানা মতিউর রহমান, বরিশাল মহানগর ছাত্রশিবিরের সভাপতি নেয়ামুল হাসান নাঈম এবং বরিশাল প্রেসক্লাবের সভাপতি অধ্যক্ষ আমিনুল ইসলাম খসরু।</p>

<p>আলোচনা সভা ও ইফতার মাহফিলে ইসলামী ছাত্রশিবিরের বরিশাল জেলা ও মহানগরের নেতৃবৃন্দসহ বিভিন্ন রাজনৈতিক দলের নেতা-কর্মী এবং স্থানীয় গণ্যমান্য ব্যক্তিরা উপস্থিত ছিলেন।</p>