<p>ঝিনাইদহের কালীগঞ্জে গলায় ফাঁস দেওয়া অবস্থায় জসিম উদ্দিন (৩০) নামের এক রাজমিস্ত্রি শ্রমিকের ঝুলন্ত মরদেহ উদ্ধার করেছে পুলিশ। শনিবার দুপুরে কালীগঞ্জ উপজেলার সুন্দরপুর-দুর্গাপুর ইউনিয়নের নলডাঙ্গা সড়কের ব্যাকা ব্রিজ সংলগ্ন মাঠের একটি লিচু বাগান থেকে তার মরদেহ উদ্ধার করা হয়।<br />
পুলিশ ও স্থানীয় সূত্রে জানা যায়, ধারণা করা হচ্ছে দুই থেকে তিন দিন আগে জসিম উদ্দিনের মৃত্যু হয়েছে এবং ওই সময় থেকেই তার মরদেহ গাছে ঝুলে ছিল। নিহত জসিম উদ্দিন ঝিনাইদহের শৈলকুপা উপজেলার খন্দর বাড়িয়া গ্রামের শহিদুল মন্ডলের ছেলে।</p>

<p>জসিম উদ্দিন দীর্ঘদিন ধরে রাজমিস্ত্রির কাজ করতেন। তিনি কালীগঞ্জ শহরের ভূষণ স্কুল রোডের ঝন্টু মিয়ার বাড়িতে ভাড়া থেকে কর্মজীবন পরিচালনা করছিলেন।<br />
স্থানীয়রা জানান, শনিবার (১০ জানুয়ারী) দুপুর আনুমানিক ১টার দিকে মাঠে কাজ করতে গিয়ে কয়েকজন কৃষক লিচু গাছে ঝুলন্ত মরদেহটি দেখতে পান। পরে বিষয়টি কালীগঞ্জ থানা পুলিশকে জানানো হলে পুলিশ ঘটনাস্থলে পৌঁছে মরদেহটি উদ্ধার করে।এলাকাবাসীর ধারণা, মাঠের ওই লিচু বাগানটি লোকালয় থেকে কিছুটা দূরে হওয়ায় কয়েকদিন ধরে মরদেহটি কারও নজরে আসেনি। নিহতের পরনে ছিল কালো জিন্স প্যান্ট ও লাল-কালো রঙের সুয়েটার। তার পায়ের স্যান্ডেল গাছের সঙ্গে ঝুলানো অবস্থায় পাওয়া যায়।এ ঘটনায় এলাকাবাসীর মধ্যে নানা ধরনের সন্দেহের সৃষ্টি হয়েছে। অনেকের ধারণা, অন্য কোথাও থেকে জসিম উদ্দিনকে হত্যা করে এখানে এনে রশি দিয়ে ঝুলিয়ে রাখা হতে পারে।</p>

<p>কালীগঞ্জ থানার ভারপ্রাপ্ত কর্মকর্তা (ওসি) জেল্লাল হোসেন জানান, খবর পেয়ে জসিম উদ্দিন নামের ওই শ্রমিকের ঝুলন্ত মরদেহ উদ্ধার করা হয়েছে। তবে এটি আত্মহত্যা নাকি হত্যাকাণ্ড&mdash;তা ময়নাতদন্তের রিপোর্ট পাওয়ার পর নিশ্চিত হওয়া যাবে বলে জানান তিনি।</p>