<p>&ldquo;নাটকে শিখি, মানুষ হই&rdquo;&mdash;এই প্রতিপাদ্যকে সামনে রেখে ফরিদপুরে অনুষ্ঠিত হলো প্রথম শিশু-কিশোর নাট্যৎসব ২০২৬। সরোবর চিল্ড্রেন থিয়েটারের আয়োজনে শুক্রবার (২৪ এপ্রিল) সন্ধ্যা ৬টায় শহরের কবি জসীম উদ্দীন হল মঞ্চে উৎসবটির উদ্বোধন করা হয়।</p>

<p>জাতীয় সংগীত পরিবেশনের মধ্য দিয়ে শুরু হওয়া এ নাট্যৎসবে একই দিনে দুটি নাটক মঞ্চস্থ হয়। প্রথমে সরোবর চিল্ড্রেন থিয়েটারের দলীয় প্রধান কাবেরী আক্তারের রচনা ও নির্দেশনায় শিশু-কিশোরদের নাটক &ldquo;বন্ধু&rdquo; মঞ্চস্থ হয়। নাটকটিতে অভিনয় করেন সম্পূর্ণ, রাষ্ট্র, অন্তর, রিমা, পড়শী, আঁচল, স্ততি, গৌড়াঙ্গি, সিক্ত, মহিমা, অর্শা ও অথৈ।</p>

<p>এরপর গোপালগঞ্জ থিয়েটারের পরিবেশনায় শেখ আব্দুস সবুরের নাট্যরূপ ও নির্দেশনায় মঞ্চস্থ হয় &ldquo;চাঁনবানু&rdquo;।</p>

<p>অনুষ্ঠানে প্রধান অতিথি হিসেবে উপস্থিত ছিলেন &nbsp;মো: আফজাল হোসেন খান পলাশ,প্রশাসক, জেলা পরিষদ ফরিদপুর। সভাপতিত্ব করেন কাবেরী আক্তার। বিশেষ অতিথি হিসেবে উপস্থিত ছিলেন ফরিদপুর সাহিত্য ও সংস্কৃতি উন্নয়ন সংস্থার আহ্বায়ক অ্যাডভোকেট তৌহিদুল ইসলাম স্ট্যালিন এবং সম্মিলিত সাংস্কৃতিক জোট, ফরিদপুরের যুগ্ম-সাধারণ সম্পাদক ও বাংলা থিয়েটার, ফরিদপুরের সভাপতি আনিসুর রহমান।</p>

<p>উৎসবে শিশু-কিশোরদের প্রাণবন্ত অংশগ্রহণ এবং সৃজনশীল উপস্থাপনা দর্শকদের মুগ্ধ করে। আয়োজকরা জানান, ভবিষ্যতে এ ধরনের আয়োজন নিয়মিতভাবে চালিয়ে যাওয়ার পরিকল্পনা রয়েছে।</p>

<p>&nbsp;</p>