<p>জাতীয় সংসদ থেকে বিরোধীদলীয় সদস্যদের ওয়াকআউটের পর বিরোধীদলীয় নেতা ও জামায়াত আমির ডা. শফিকুর রহমান বলেন, &lsquo;নিঃসন্দেহে আন্দোলন ছাড়া আমাদের আর কী করার আছে? আমরা আন্দোলন করব এবং জনগণকে সঙ্গে নিয়েই করব।&rsquo;</p>

<p>বুধবার (১ এপ্রিল) সংসদ অধিবেশন থেকে বিরোধীদলীয় সংসদ সদস্যদের ওয়াকআউটের পর সংবাদ সম্মেলনে এ কথা বলেন তিনি।</p>

<p>আন্দোলন প্রসঙ্গে জামায়াত আমির বলেন, এ বিষয়ে ১১টি রাজনৈতিক দল দ্রুত বৈঠকে বসে পরবর্তী কর্মসূচি নির্ধারণ করবে এবং তা গণমাধ্যমের মাধ্যমে জানানো হবে।</p>

<p>বিরোধীদলীয় নেতা আরও বলেন, সংসদে জনগণের চূড়ান্ত অভিপ্রায়ের প্রতিফলন ঘটেনি। এটি কোনো গোষ্ঠী বা ব্যক্তিস্বার্থের দাবি নয়। যেহেতু সংসদে আমরা জনগণের দাবি আদায় করতে পারিনি, তাই আবারও জনগণের কাছে ফিরে যাব।</p>

<p>উল্লেখ্য, &lsquo;জুলাই জাতীয় সনদ (সংবিধান সংস্কার) বাস্তবায়ন আদেশ&ndash;২০২৫&rsquo; নিয়ে বিরোধীদলীয় নেতার আনা নোটিশের ওপর সংসদে প্রায় দুই ঘণ্টা আলোচনা হয়। তবে এ বিষয়ে স্পিকারের পক্ষ থেকে কোনো সিদ্ধান্ত না আসায় ক্ষোভ প্রকাশ করে বিরোধীদলীয় সংসদ সদস্যরা ওয়াকআউট করেন।<br />
&nbsp;</p>