<p>পবিত্র ঈদুল ফিতরকে ঘিরে যখন স্বজনদের সঙ্গে আনন্দ ভাগাভাগিতে ব্যস্ত নগরবাসী, ঠিক তখনই সমাজের অবহেলিত, অসহায় ও প্রান্তিক মানুষের পাশে দাঁড়িয়ে ব্যতিক্রমী উদ্যোগ গ্রহণ করেছেন বাংলাদেশের সমাজতান্ত্রিক দল (বাসদ)-এর কেন্দ্রীয় নেত্রী ডা. মনীষা চক্রবর্তী। তাঁর উদ্যোগে বরিশাল নগরীতে অনুষ্ঠিত হয়েছে &lsquo;মানবতার ঈদ উৎসব&rsquo; যেখানে আনন্দের কেন্দ্রবিন্দুতে ছিল সুবিধাবঞ্চিত মানুষ।</p>

<p>প্রতিবছরের ধারাবাহিকতায় এবারও ঈদের দিন (শনিবার) সকাল থেকেই নগরীর ফকির বাড়ি সড়কে অবস্থিত বাসদ কার্যালয়ে শুরু হয় এ কর্মসূচি। বেলা বাড়ার সঙ্গে সঙ্গে সেখানে ভিড় করতে থাকেন শ্রমজীবী, দিনমজুর ও নিম্নআয়ের মানুষ। সকাল ১১টা থেকে শুরু হওয়া এ আয়োজনে শতাধিক মানুষের জন্য পরিবেশন করা হয় উন্নতমানের খাবার রোস্ট, পোলাও ও সেমাই। উৎসবের আমেজে আপ্যায়িত হয়ে তারা যেন কিছুক্ষণের জন্য ভুলে যান জীবনের কষ্ট-সংগ্রাম।</p>

<p>শুধু কার্যালয়েই সীমাবদ্ধ থাকেননি ডা. মনীষা। বেলা ১টার দিকে দলীয় নেতা-কর্মীদের সঙ্গে নিয়ে তিনি ছুটে যান নগরীর কাউনিয়া এলাকায় অবস্থিত একটি বেসরকারি বৃদ্ধাশ্রমে। সেখানে বসবাসরত প্রায় ৬০ জন অসহায় ও পরিত্যক্ত নারীকে নিয়ে তিনি ভাগাভাগি করেন ঈদের আনন্দ। বাসদ কার্যালয় থেকে নিয়ে যাওয়া খাবার দিয়ে তাদের আপ্যায়ন করা হয়। দীর্ঘদিন স্বজনবিচ্ছিন্ন এসব নারীর মুখে তখন ফুটে ওঠে তৃপ্তির হাসি।</p>

<p>এ সময় ডা. মনীষা চক্রবর্তী বলেন, ঈদ মানে শুধু নিজের আনন্দ নয়, অন্যের মুখে হাসি ফোটানোও। আমরা দেখি, অনেক বৃদ্ধাশ্রমে থাকা মানুষদের কাছে উৎসবের দিনেও স্বজনরা আসেন না। আমরা রাজনীতি করি মানুষের জন্য, এই দিনগুলোতে তাদের পাশে দাঁড়ানো আমাদের দায়িত্ব।</p>

<p>মানবিক এ উদ্যোগের অংশ হিসেবে নগরীর লঞ্চঘাট এলাকায় দুই শতাধিক পথশিশু ও ভবঘুরেদের মাঝে উন্নত খাবার বিতরণ করা হয়। পাশাপাশি ভাটার খাল, সদর রোডসহ বিভিন্ন এলাকায় অবস্থানরত আরও দুই শতাধিক ভাসমান মানুষের মধ্যেও খাবার পৌঁছে দেওয়া হয়। এতে করে ঈদের দিনে একবেলা ভালো খাবার পেয়ে খুশি প্রকাশ করেন তারা।</p>

<p>বৃদ্ধাশ্রমটির পরিচালক শাখাওয়াত হোসেন জানান, ডা. মনীষা চক্রবর্তী প্রতিবছরই এখানে আসেন। আমাদের এখানে থাকা অসহায় মায়েদের সঙ্গে ঈদের আনন্দ ভাগাভাগি করেন। এটি তাদের জন্য অনেক বড় প্রাপ্তি।</p>

<p>অন্যদিকে, একই দিনে বরিশাল সিটি করপোরেশনের নবনিযুক্ত প্রশাসক অ্যাডভোকেট বিলকিস আক্তার জাহান শিরিনও ব্যতিক্রমী উদ্যোগ নেন। দুপুরে তিনি নগরীর আলেকান্দা এলাকায় অবস্থিত সরকারি শিশুসদনে গিয়ে এতিম ও অসহায় শিশুদের সঙ্গে ঈদের আনন্দ ভাগাভাগি করেন।</p>

<p>এ সময় শিশুদের সঙ্গে সময় কাটান তিনি, তাদের সঙ্গে হাসি-আনন্দে মেতে ওঠেন। শিশুরাও ভালোবাসার বহিঃপ্রকাশ হিসেবে তাঁর হাতে মেহেদির আলপনা এঁকে দেয়, যা মুহূর্তটিকে করে তোলে আরও আবেগঘন।</p>

<p>সামাজিক দায়বদ্ধতা ও মানবিক মূল্যবোধের এই উদ্যোগগুলো বরিশালবাসীর কাছে ইতোমধ্যে প্রশংসিত হয়েছে। সংশ্লিষ্টরা বলছেন, উৎসবের প্রকৃত তাৎপর্য তখনই পূর্ণতা পায়, যখন সমাজের সব শ্রেণির মানুষ সেই আনন্দে অংশ নিতে পারে। আর এমন উদ্যোগগুলোই সেই বার্তা নতুন করে মনে করিয়ে দেয়।</p>