<p>দক্ষিণাঞ্চলের বিদ্যাপীঠখ্যাত বরিশাল বিশ্ববিদ্যালয় ১৫ বছরের সাফল্য-অর্জনের ধারাবাহিকতা অতিক্রম করে গৌরবের ১৬ বছরে পদার্পণ করেছে। প্রতিষ্ঠালগ্ন থেকে শিক্ষা, গবেষণা ও নৈতিক মূল্যবোধে সমৃদ্ধ এক আলোকিত প্রজন্ম গঠনে বিশ্ববিদ্যালয়টি নিরলসভাবে কাজ করে যাচ্ছে।&nbsp;</p>

<p>রোববার (২২ ফেব্রুয়ারি) দিবসটি উপলক্ষে বর্ণাঢ্য আয়োজনে উদযাপিত হয়েছে ১৫তম প্রতিষ্ঠাবার্ষিকী।</p>

<p>সকাল ১০টায় জাতীয় পতাকা ও বিশ্ববিদ্যালয়ের পতাকা উত্তোলনের মধ্য দিয়ে কর্মসূচির সূচনা হয়। এ সময় জাতীয় সংগীত পরিবেশন এবং বেলুন-ফেস্টুন উড়িয়ে দিবসের শুভ উদ্বোধন করেন উপাচার্য প্রফেসর ড. মোহাম্মদ তৌফিক আলম। উদ্বোধন শেষে তার নেতৃত্বে একটি আনন্দ শোভাযাত্রা বের হয়।</p>

<p>বর্ণাঢ্য শোভাযাত্রায় শিক্ষক, শিক্ষার্থী, কর্মকর্তা-কর্মচারীরা স্বতঃস্ফূর্তভাবে অংশগ্রহণ করেন। শোভাযাত্রাটি ক্যাম্পাস সংলগ্ন মহাসড়ক প্রদক্ষিণ করে পুনরায় ক্যাম্পাসে এসে শেষ হয়।&nbsp;</p>

<p>উপাচার্য বলেন, &lsquo;১৫ বছরের পথচলায় বরিশাল বিশ্ববিদ্যালয় শিক্ষা ও গবেষণায় উল্লেখযোগ্য অগ্রগতি অর্জন করেছে। ভবিষ্যতে আন্তর্জাতিক মানের গবেষণা, উদ্ভাবন এবং দক্ষ মানবসম্পদ তৈরিতে আমরা আরো এগিয়ে যেতে চাই।&rsquo; তিনি বিশ্ববিদ্যালয়ের সার্বিক উন্নয়নে সংশ্লিষ্ট সবার সহযোগিতা কামনা করেন।</p>

<p>দিবসটি উপলক্ষে আলোচনা সভা, সাংস্কৃতিক অনুষ্ঠান ও কেক কাটার আয়োজন করা হয়। বিশ্ববিদ্যালয়ের বিভিন্ন বিভাগ ও সংগঠনও নিজস্ব উদ্যোগে নানা কর্মসূচি পালন করে।&nbsp;</p>

<p>প্রতিষ্ঠার পর থেকে বরিশাল বিশ্ববিদ্যালয় দক্ষিণাঞ্চলে উচ্চশিক্ষা বিস্তারে গুরুত্বপূর্ণ ভূমিকা রেখে চলেছে। আধুনিক শিক্ষা-পরিবেশ, গবেষণাধর্মী কার্যক্রম এবং সহশিক্ষা কার্যক্রমের মাধ্যমে প্রতিষ্ঠানটি ইতোমধ্যে জাতীয় পর্যায়ে নিজস্ব অবস্থান সুদৃঢ় করেছে।</p>