<p>ফরিদপুরের সদরপুর উপজেলায় সিলিং ফ্যানের সাথে গলায় ফাঁস নিয়ে ফারজানা আক্তার (১৯) নামে এক গৃহবধূ আত্মহত্যার ঘটনা ঘটেছে।</p>

<p>শনিবার (১৫ মার্চ) রাতে উপজেলার চর বিষ্ণুপুর ইউনিয়নের লোহারটেক গ্রামের ফকির বাড়িতে এ ঘটনা ঘটে। মৃত ফারজানা আক্তার লোহারটেক গ্রামের মো. ফজল ফকিরের মেয়ে। তার স্বামী জুবায়ের হোসেন প্রবাসে রয়েছেন।</p>

<p>স্থানীয় ও পুলিশ সূত্রে জানা যায়, পারিবারিক কলহের জের ধরে গত কয়েকদিন ধরে ফারজানা মানসিকভাবে ভেঙে পড়েছিলেন। শনিবার রাত আনুমানিক সাড়ে ৭টা থেকে ৮টার মধ্যে কোনো এক সময় তিনি বাবার বাড়ির চৌচালা টিনের ঘরের সিলিং ফ্যানের সাথে গলায় ওড়না পেঁচিয়ে ফাঁস দেন। এসময় ঘরের দরজা ভেতর থেকে বন্ধ থাকায় তার চাচি মিলি বেগম ডাকাডাকি করেন। কোনো সাড়া না পেয়ে আশপাশের লোকজনকে ডাকা হলে তারা এসে দরজা ভেঙে ঘরে প্রবেশ করে ফারজানাকে ঝুলন্ত অবস্থায় দেখতে পান। পরে দ্রুত তাকে চরভদ্রাসন উপজেলা স্বাস্থ্য কমপ্লেক্সে নিয়ে গেলে কর্তব্যরত চিকিৎসক পরীক্ষা-নিরীক্ষা শেষে তাকে মৃত ঘোষণা করেন।</p>

<p>সদরপুর থানার উপ-পরিদর্শক (এসআই) মো. রাসেল মিয়া বলেন, সঙ্গীয় ফোর্সসহ ঘটনাস্থলে উপস্থিত হয়ে লাশের সুরতহাল প্রতিবেদন প্রস্তুত করা হয়েছে। এ ঘটনায় আইনগত ব্যবস্থা প্রক্রিয়াধীন রয়েছে। &nbsp;<br />
&nbsp;</p>