<p>যশোরের অভয়নগর উপজেলার গুয়াখোলা গ্রামে একটি ৭ তলা ভবনে ভয়াবহ অগ্নিকাণ্ডের ঘটনা ঘটেছে। বৃহস্পতিবার (১২ ফেব্রুয়ারি) রাত ১০টার দিকে আকিজ জুট মিল সংলগ্ন সরকার গ্রুপ-এর ওই ভবনের পঞ্চম তলায় এই আগুন লাগে। ফায়ার সার্ভিসের দুটি ইউনিটের দুই ঘণ্টার চেষ্টায় আগুন নিয়ন্ত্রণে আসে।</p>

<p>ভবনের কর্মরত শ্রমিক ও ফায়ার সার্ভিস সূত্রে জানা গেছে, রাত ১০টার দিকে পঞ্চম তলার একটি রান্নাঘর থেকে আগুনের সূত্রপাত হয়।</p>

<p>মুহূর্তের মধ্যে আগুন পুরো তলায় ছড়িয়ে পড়ে। আগুনের তীব্রতা দেখে আতঙ্কিত ভবন মালিক ও ভাড়াটিয়ারা প্রাণ বাঁচাতে ভবনের ছাদে আশ্রয় নেন। খবর পেয়ে নওয়াপাড়া ও যশোর ফায়ার সার্ভিসের দুটি ইউনিট দ্রুত ঘটনাস্থলে পৌঁছে উদ্ধার কাজ শুরু করে।<br />
অগ্নিকাণ্ডে পঞ্চম তলায় থাকা ভবন মালিকের দুই ভাইয়ের আসবাবপত্রসহ সব মালামাল পুড়ে ছাই হয়ে গেছে।</p>

<p>তবে ফায়ার সার্ভিসের তৎপরতায় ছাদে আটকে পড়া নারী ও শিশুসহ সবাইকে নিরাপদভাবে উদ্ধার করা সম্ভব হয়েছে। উদ্ধার কাজ চলাকালে ফায়ার সার্ভিসের একজন কর্মী অসুস্থ হয়ে পড়লে তাকে উপজেলা স্বাস্থ্য কমপ্লেক্সে ভর্তি করা হয়।<br />
যশোর জেলা ফায়ার সার্ভিসের সহকারী পরিচালক আব্দুস সালাম জানান, প্রাথমিক তদন্তে মনে হয়েছে রান্নাঘর থেকে আগুনের সূত্রপাত। ভবনের ভেতরের ডেকোরেশন ও ফলস সিলিংয়ের কারণে আগুন দ্রুত ছড়িয়ে পড়েছিল।</p>

<p>তদন্ত শেষে বিস্তারিত ক্ষয়ক্ষতির পরিমাণ জানা যাবে।</p>

<p>রাতেই ঘটনাস্থল পরিদর্শন করেছেন উপজেলা নির্বাহী কর্মকর্তা (ইউএনও) শেখ সালাউদ্দীন দিপু।</p>

<p>টিআর</p>